text:
ORANJESTAD – E director di fondo di pensioen APFA Sheila van Veen pa medio di un carta a confirma na e trahadonan diamars cu a yega na un areglo cu gobierno di Aruba y cu e proceso di ‘bouw op pensioen’ ta sigui normal. Esaki contrario na e informacion di siman pasa unda cu APFA a informa cu ta para esaki. Ayera tambe minister di medio ambiente responsabel pa Serlimar, (manera NoticiaCla a raporta caba) a bisa cu ayera ainda tabata ‘trahando riba un solucion’ y cu pa e fin di siman aki, cos lo por ta cla.
CLA CABA
Pero ya ayera APFA a manda un otro carta na e grupo di trahadonan , informando nan cu a reuni extensamente cu gobierno y cu esaki a resulta den palabracion concreto pa loke ta e pago di primanan atrasa na APFA. “Basa riba e palabracionan aki, APFA ta confirma cu bo pensioenopbouw bou di e areglo di NPR 2014, lo no termina”. APFA a gradici tanto gobierno como Serlimar pa e atencion y pa por a resolve e asunto riba termino cortico.
E PROBLEMA
Manera cu NoticiaCla a raporta den fin di siman, e compania Serlimar Sui Generis tin un suma habri di mas di 2 miyon florin na pago di pensioen pa su trahadonan na APFA. Un carta di APFA pa e trahadonan di Serlimar na e trahadonan, y cu ex minister di medio ambiente Booshi Wever a reproduci e fin di siman cu a pasa, a confirma esaki. Minister actual di medio ambiente Otmar Oduber a confirma esaki tambe pa NoticiaCla den fin di siman, pero a bisa cu ‘gerencia di Serlimar ta atendiendo esaki’.
E CARTA
Den e carta fecha 5 di October 2018 (siman pasa), APFA ta splica e situacion na e trahadonan, unda cu ta bisa e.o. cu Serlimar tin mas di 90 dia sin deposita placa cu ta wordo kitá for di e empleadonan den e fondo di pensioen di APFA. Segun e acuerdo di financiamento entre APFA y Serlimar, e compania mester contribui cu e pago di prima di pensioen di su trahadonan tur luna, pero tin mas di 3 luna sin deposita. Como tal entrante 1 di November, APFA a bisa di lo a stop e proceso di acumulacion di pensioen te proximo aviso. Algo cu awor no ta necesario mas. Lesa e ultimo carta AKI.
REACCION ODUBER
Segun Oduber su reaccion den weekend cu a pasa pa e portal aki, el a admiti cu e tabata trata di un suma di riba 2 miyon florin, y cu e problema aki ta data for di aña 2014 caba. “ Mi a worde informa cu Gerencia Serlimar ta atendiendo esaki. Tambe Gerencia a tene contacto cu ambos sindicato, SEPPA y STA y a pone nan na altura di e situacion” Oduber a sigui bisa.
ORANJESTAD – Diabierna mainta minister di Finansa Xiomara Ruiz hunto cu Conseho di Minister tabata tin un reunion cu e Colegio di Supervision Financiero, CAFT den su constelacion nobo. Pa medio di un comunicado dialuna, gobierno a informa di e contenido di e reunion segun gobierno. Segun e comunicado, na promer lugar a yama bonbini na Sra. mr. Helen van der Wal como miembro pa Aruba y a sera conoci cu Sr. Henk Kamp como miembro nobo pa Hulanda. Durante e reunion a trata varios topico, entre nan, e Presupuesto Suppletorio pa 2018 y Presupuesto 2019. Minister Ruiz-Maduro a trece dilanti cu e reto financiero di Aruba ta uno grandi y no ta facil. Esaki ta exigi pensamento y accion continuo di parti gobierno y realidad ta cu nos no por kibra hero cu man y bira drecha di biaha tur locual no ta cana bon pa nos Pais durante e periodo di e gabinete anterior. “Como gobierno nobo y cu un maneho serio, nos tin confiansa cu nos ta logra haya tempo, espacio y cooperacion pa por haci e trabaonan necesaro na bienestar di nos Pais y su generacion” Ruiz a bisa. Pa e motibo aki CAFT di su banda ta reconoce e seriedad di gobierno den e forma di atende finansas publico di nos pais Aruba. Ademas, segun Ruiz, e Colegio di Supervision a duna recomendacion con pa atende riba diferente tereno. Ruiz-Maduro ta mira atras riba un bon reunion y e trabaonan ta continua pa pone finansa publico riba bon pia a termina largo y duradero cual ta brinda e confiansa di institucionnan pa nos gana credibilidad financiero bek di nos pais.
ORANJESTAD - Sentimento di e consumidor a permanece stabil den e di tres trimester di 2018. E Indice Confiansa di Consumidor a subi marginalmente na 94,2, un aumento di 0,4 punto di indice compara cu e periodo anterior, segun e ultimo resultadonan di e Encuesta di Confiansa di Consumidor (CCS) di Banco Central di Aruba .
SCHIPHOL - Corendon Dutch Airlines lo staciona un avion tipo Boeing 737-800 na Corsou. Cu e avion aki lo bula desde medio December pa entre otro Aruba, creando un competencia serio pa InselAir. Fuera di Aruba, lo bula tambe pa St Maarten y Sao Paolo, Brazil. Nan mes lo no bende pasashi sino lo haci e buelonan riba peticion di Divi Divi Air. Asina e portal luchtvaartnieuws.nl ta raporta. E compania Hulandes/Turco tin varios propiedad hotelero na Corsou y a caba mustra interes pa cumpra e hotel Veneto y ta kedando cla cu esey.
ORANJESTAD – Seguridad di CMB a sigura nan ATM na Boulevard y pone den lockdown den fin di siman. E noticia di skimming di un ATM di e instituto financiero Caribbean Mercantile Bank den fin di siman tin tur atencion di e banco. Asina e banco a informa diadomingo pa medio di un comunicado. Segun e banco, durante dia ayera nan seguridad a haya notificacion electronico for di e ATM na Boulevard cu un “skimming device” a wordo detecta na e machine.
ORANJESTAD– E preocupacion riba e presupuesto di Aruba no a disminui. E debe di pais Aruba a casi yega 90% di e Producto Interno Bruto (PIB) di e isla. Asina president di e colegio di supervision financiero CAFT, Raymond Gradus a bisa durante un conferencia diabierna atardi. Despues di a bishita e otro islanan den Caribe Hulandes, Aruba tabata na turno diabierna. Na e occasion aki a presenta e miembro di nobo pa Aruba, ex secretaria di Raad van Advies Helen vd Wal, y pa Hulanda ex minister Henk Kamp.
ORANJESTAD – Loke cu AHATA ta preocupa di dje ora cu toca e tema di moratorium, y e aspecto di tin miles di camber extra, ta cu lo no tin (suficiente) empleo. Asina CEO di AHATA, Tisa LaSorte a bisa NoticiaCla recientemente den un entrevista. E tema ta esun di momento di ‘moratorium’, unda cu un partido tin un campaña pa ehecuta e moratorium, mientras cu di otro banda, gobierno a sigura cu pa otro aña esaki lo keda concretisa pa medio di un ley. Di otro banda, tin un cantidad di camber comprometi, cu tin cu bin. Y aki ta unda cu AHATA su CEO ta preocupa pa e efecto particular di empleo. Recientemente den un comunicado, nan a mustra cu nan ta pro un moratorium.


c: text/html

text:
Naturalmente tin hopi pregunta tokante OZB i su aplikashon.
Den e rubriká aki nos ta publiká e preguntanan ku mas ta ser hasí i e respektivo kontestanan ku Inspektor tin riba kada pregunta. Den algun kaso e kontesta ta referí na un teksto en partikular ku tin riba e website. Lo selekshoná i kambia e preguntanan regularmente a base di e kantidat grandi di preguntanan ku mas tantu ta risibí.
Bo tin mas pregunta?
Anto mira aki pa tuma kontakto.
OZB konosé un tarifa progresivo ku ta varia dependé e balor di e propiedat. Pa e promé NAf. 350.000,00 bo ta paga 0,4% impuesto riba e montante aki. Pa un propiedat entre NAf. 350.000,00 i NAf. 750.000,00 bo ta paga un impuesto di NAf. 1.400,00 i 0,5% adishonal pa kada montante ku surpasá NAf. 350.000,00. Pa un propiedat mas tantu ku NAf. 750.000,00 bo ta paga un impuesto di NAf. 3.400,00 i 0,6% adishonal pa kada montante ku surpasá NAf. 750,000,00.
Na promé lugá e pagadó di impuesto ta risibí un karta ku menshon di e balor stipulá despues di taksashon. Si bo no ta di akuerdo ku e balor aki bo por duna Inspectie di konosé esaki pa medio di un karta di opheshon. Nos ta referí aki na e splikashon ku tin riba e site. Esun responsabel pa paga e impuesto ta haña algun siman di tempu pa atendé su opheshon. A base di e aanslag definitivo ku bo risibí pa e periodo di sinku aña stipulá, bo tin e posibilidat tambe pa entregá un opheshon formal. E promé aanslag definitivo ta pa 2014 i no tin posibilidat pa entregá opheshon mas riba e balor di e propiedat(nan) pa e añanan ku ta sigui, esta di 2015 te ku 2018.
Taksashon di OZB ta enserá stipulashon di e balor di un propiedat dor di un eksperto. Punto di salida ta ku e eksperto mester balotá e montante ku un pagadó di belasting lo por risibí ora e bende su kas ku un tersero. Ku kondishon ku e doño nobo lo por hasi uso inmediatamente di e propiedat. Pues no e balor den kondishon di hür pero e balor na entrega.
Si bo ta doño di un tereno ku tin un konstrukshon riba esaki (kas òf edifisio/ofisina etc.), bo ta paga OZB riba e balor di e tereno i e balor di e konstrukshon. Si bo ta doño di un kas ku bo a konstruí riba un tereno di hür (huurgrond), ku ta propiedat di Kòrsou, bo ta paga OZB solamente riba e balor di e kas. Si bo tin un kas konstruí riba erfpachtgrond, bo ta paga OZB riba balor di tantu e tereno komo e kas huntu.
Via e website aki bo por manda bo preguntanan via mail. Nos lo kontestá bo mas pronto posibel (bo por haña e formulario pa manda mail un otro kaminda den e rúbrika aki). Durante oranan di ofisina bo ta bon biní ku bo preguntanan na bali di informashon na Inspectie, situá na Regentesselaan. Nos ta alkansabel tambe telefónikamente.
Segun derechi sivil e doño di e tereno ta doño di e konstrukshon. Pa evitá ku no ta paga OZB riba kasnan ku ta konstruí riba tereno hür (huurgrond) di Kòrsou, a regla den lei ku e doño di e kas lo paga OZB riba e balor di e kas so. Esaki pa motibu ku propiedat ku ta di Kòrsou ta haña eksonerashon. Lo no tene kuenta ku e balor di e tereno.
Pa esaki nos ta referí na e parti Dispenshashon bou di e rubriká “lei i tarifanan” den e site aki.

robotstxt: allowed

filter: keep


text:
Durante di e prome siman di vacacion Aruba Tourism Authority conhuntamente cu Aruba Certification Program (ACP) a organisa e di tres edicion di su kids camp ‘Turista riba mi isla’. E aña aki e camp a wordo organisa pa prome biaha full dia y tabata un siman completo yena cu diferente excursion y tayernan educativo. E meta di e camp ta pa nos hoben nan entre 9 y 12 aña di edad siña den un forma interactivo mas di Aruba su historia, cultura, geologia y tambe e sector turistico. Esaki ta fomenta aprecio pa locual ta di nos y interes pa e sector aki serca e hoben nan.
E muchanan a haya oportunidad pa bishita diferente establecimento durante di e camp, manera Parke Arikok, unda nan a sinja di nos naturalesa y historia, tambe nan a haya un tour den centro di Oranjestad pa asina conoce mas di nos capital. A bishita Casa del Mar y Matthew’s Beachside Restaurant unda muchanan a siña un tiki mas di nos industria turistico como tambe nos hospitalidad inigualabel. Tambe a bishita Aruba Airport Authority, Happyponics, Museo di Industria, Cosecha San Nicolas y Aruba Aloe Balm.
Durante di e camp nan a haya tayernan interactivo caminda e mucha nan a haya oportunidad pa siña un poco di nos musica typico, tayer culinario caminda cu nan a siña prepara pan bati y frekadel crioyo. Na Mangel Halto a tuma un tayer di e diferente matanan di mangrove y nan funcion. E muchanan a haya tambe un tayer di plastic beach party, caminda cu nan a siña un poco mas tocante reciclahe y separacion di plastic. E ultimo tayer tabata tocante e motibonan cu un turista ta bishita nos isla pero tambe e importancia di dunanan un bon servicio. ACP Kids Camp 2018 no lo por tabata posibel sin ayudo di e boluntarionan, kendenan a keda sumamente contento y satisfecho cu e participacion y tambe e contenido di e camp.
E ultimo dia di camp a culmina cu un ceremonia pa tur e mayornan na unda cu e muchanan a hasi un presentacion relaciona cu e diferente actividadnan cu un turista por hasi. E muchanan cu a participa a ser otorga nan merecido certificado, cualnan a ser entrega na cada un pa e CEO di ATA esta Ronella Tjin-Asjoe Croes, como tambe miembro di Junta di Aruba Excellence Program, Marc Figaroa. Aruba Tourism Authority ta sumamente contento y orguyoso di por a aporta di e forma aki na e futuro di nos dushi isla Aruba.


text:
E wikènt? 2 - 4 November 2018
E reto? Traha un pelikula den solamente 48 ora!
Sineastanan na Boneiru òf rondó di Boneiru lo kompetí pa wak ken por traha e mihó pelikula kortiku den solamente 48 ora. E film ganadó lo kompetí ku otro filmnan rònt mundu na Filmapalooza 2019 ku e chèns pa gana e premio mayó plus un oportunidat pa bai e festival prestigioso di sine yamá Cannes Film Festival den su area pa filmnan kòrtiku.
Come meet other registered teams plus have a fun evening.
Ata aki algun timnan ku lo bai traha un pelikulá kòrtiku for di Boneiru den solamente 48 ora.


text:
Huidige artikelen
maandag 26 juni 2017 - Entrante 27 di juni te cu 3 di juli 2017 no ta posibel pa paga permiso di DIMAS na oficina di Departamento di Impuesto na Camacuri
Por haci pago si na oficina di gobierno di districto
ORANJESTAD – Departamento di Impuesto ta participa na tur cliente di DIMAS cu mester haci pago di permiso, cu entrante dia 27 di juni te cu 3 di juli 2017 no ta posibel pa haci pago di permiso na oficina principal na Camacuri. Esaki debi na e deadline pa cu pago di number di auto y tambe grondbelasting. E clientenan di DIMAS por acudi na e oficinanan di gobierno na Noord, Paradera, Santa Cruz, Savaneta of San Nicolas pa haci pago di permiso.
Departamento di Impuesto ta pidi e clientenan di DIMAS pa tuma bon nota di e participacion aki pa evita cualkier inconvenencia.
Gerencia di Departamento di Impuesto
26 di juni 2017


text:
Temporada di horcan
Temporada di horcan pa e region Atlantico Tropical Caribe ta cuminsa dia prome di juni y ta termina dia 30 di november. Pa aña ta forma mas o menos dies tormenta tropical. Di e tormentanan aki seis ta bira horcan. Normalmente un horcan por dura cinco pa dies dia pero tin biaha e por dura hopi mas. Durante e temporada di horcan, e lunanan di augustus, september y october ta esnan mas activo den cua ta forma mas tormenta tropical y horcan.
E islanan ABC ta situa den un zona di Caribe unda tin masha poco horcan. Sinembargo, segun estadistica , cada siglo un horcan a asota e islanan aki masha fuerte mes. Esaki a pasa na aña 1605, 1784 y 1877. Durante e siglo cu a pasa y te awor ningun horcan no a pasa riba Aruba ainda. Tambe ta bon conoci cu e efectonan di e “horcannan di siglo” a dal nos isla mas duro cu e efectonan di e horcannan Hazel (1954) y Ivan (2004).
E peligernan cu un horcan ta trece cune ta:
- Door di olanan grandi (maremoto), cu por tin altura di seis (6) meter, lama por subi tera;
- Biento fuerte cu por destrui tur loke ta fofo y los.
- Murayanan di yobida por causa inundacion door cu dam y rooi ta bay over;
Door di e peligronan aki mester tene cuenta cu lo por tin interupcion di coriente, awa, comunicacion y transportacion pa un tempo largo.
Plan di accion
Den caso di horcan, pa bo siguridad y di bo famia e miho luga ta pa den bo mesun cas. Bo cas mester tin un luga di sconde.
Pero si e cas ta:
- Cerca di lama, riba un tereno plat y abou;
- Yena regularmente cu awa ora di yobida;
- Situa den un area abou banda di un rooi of dam;
- Di construccion humilde of delicado;
- Un trailer of algo parecido.
Anto awe mes bo mester palabra cu bo famia pa den caso di horcan, bay keda na un otro cas cu ta mas sigur. Por ehempel cerca famia, amigonan of conocirnan.
Si prome of durante horcan, autoridad conseha bo pa bandona bo cas, haci esaki mesora. E recomendacion ta basa riba informacion di e intensidad di e horcan y e efectonan cu e horcan por tin pa e bario unda bo ta biba.
Proteha bo cas y percura cu semper e ta bon manteni y cu e ta bon proteha contra horcan.
Aki ta sigui algun recomendacion:
- Revisa polisa di seguro y controla si bo cas ta sigura contra daño di biento y awa (seguro contra consecuencia di horcan);
- Percura pa e construccion di e dak ta bon hancra na e ringbalk y na e columnanan;
- Drecha leknan di dak di bo cas;
- Combati y elimina problema di comehein;
- Percura pa tur porta y bentana ta cera bon;
- Kap tur taki di mata cu ta colga riba dak;
- Tene bo cura di cas semper liber di obhetonan los y cu ta peligroso, manera palo, zim, bleki, glas y boter.
Pa casonan di emergencia mester percura pa tin semper e siguiente articulonan den cas.
- Un caha di prome ayudo completo (first aid kit);
- Un radio portatil AM/FM di bon calidad;
- Suficiente luz di emergencia manera foks (flashlight) y bela;
- Suafel y un habrido di bleki manual;
- Suficiente tayo y beker di carton of plastic y cuchiu, forki, cuchara di plastic y papel di seca man (kitchen towel);
- Suficiente papel di wc, wipes y saco di sushi;
- Herment, clabo, tape hancho(2") y suficiente plywood of plachi di zim, preferibel corta na midi, cla pa por cubri (por lo menos) bentana y porta di glas cu ta mas exponi na biento cu cara pa caya of tereno habri.
Mester percura pa tin un luga pa sconde den cas:
E luga mester ta un camber, un walk in closet of baño cu ta relativamente chikito. Ta preferibel cu e luga ta sin bentana of cu un bentana chikito y un porta fuerte. E bentana aki mester ta bon tapa y claba di pafo cu plachi di plywood of zim. E luga mester ta suficiente comodo pa bo y bo famia.
Den caso di emergencia y cu mester haci uzo di e luga di sconde, mester saca tur loke ta di glas y cos skerpi. Despues ta ekipa e luga aki cu un par di corchon, un caha di prome ayudo (first aid kit), un radio portatil, si tin, un telefon celular y un foks (flashlight).
E luga di sconde aki ta un refugio pa uza den casonan di emergencia extremo. Por ehempel, si durante un horcan un bentana of mas kibra y cu awa ta drenta, glas y tur sorto di articulonan cuminsa bula rond, pio ainda si e horcan a ranca e dak. Abo y bo famia por scapa di peliger door di bay sconde den e luga aki.
Alarma
Pa por determina ta cua precaucionnan mester tuma den caso di horcan, tin dos fase di alarma oficial. E alarmanan aki ta:
- Alerta pa horcan (Hurricane Watch);
- Aviso di horcan (Hurricane Warning).
Ora cu autoridadnan emiti un alerta pa horcan, esey ta nifica cu dentro di 48 ora por surgi condicionnan di horcan riba nos isla. E fase di alarma aki ta keda vigente te ora cu e autoridadnan competente considera cu e peligro a pasa of te ora cu a bay over pa emiti alarma fase 2, cu ta aviso di horcan.
E momento cu autoridadnan emiti un aviso di horcan, ta nifica cu dentro di 36 ora horcan lo por alcansa nos isla. Mester tene cuenta cu por spera bientonan di mas cu 119 km pa ora, yobida fuerte y cu e condicion di lama lo ta sumamente peligroso na nos costanan.
Ora cu emiti alarma di alerta pa horcan (Hurricane Watch) y cu dentro di 48 ora Aruba lo por ta den un situacion di horcan, mester tene cuenta cu e siguiente puntonan.
- Tene bo mes continuamente na altura di e desaroyo di e horcan, pa medio di e boletinnan oficial riba e website di gobierno: www.gobierno.aw , na radio (Sintonisa 89.9 FM y 101.7FM), television y corant. No presta atencion na rumornan;
- Yena e tanki di gasolin di bo auto(nan);
- Percura pa tin extra remedi pa uzo diario;
- Cumpra suficiente cuminda den bleki y seco di paki y suficiente awa den boter;
- Cumpra suficiente cuminda pa bo bestianan di cas;
- Cumpra tayo y cups di carton of plastic y forki, cuchiu y cuchara di plastic;
- Cumpra extra bateria pa radio, foks (flashlight) y pa otro luznan di emergencia;
- Cumpra extra fuel/kerosin pa bo delco y pa lanternanan;
- Percura pa e boter(nan) di gas ta yen;
- Lanta placa cash pa uzo despues di horcan;
- Prepara plywood of zim pa e bentananan y portanan di glas;
- Prepara suficiente tape hancho (2") pa plak riba glas di bentana y porta;
- Prepara herment, clabo, lona y cabuya;
- Haci bo cura, patio y balcon liber di obhetonan los manera; palo, zim, halado, set(nan) di patio, pochinan di mata y matanan den pochi.
Ora cu emiti aviso di horcan (Hurricane Warning), fase di alarma number dos, ta nifica cu dentro di 36 ora un horcan por alcansa Aruba. Ta conseha pa sintonisa radio y/of consulta e website di gobierno: www.gobierno.aw, pa e boletinnan oficial. Si bo ta bay keda den bo mesun cas durante e horcan, anto ta recomenda pa e momento aki, sin tarda, pa haci e prome preparacionnan rond di cas.
E preparacionnan cu mester haci ta:
- Baha tur antena di television, baha satellite dish chikito y pone e grandi(nan) cara ariba;
- Tapa prome e portanan y bentananan di glas cu ta mas exponi na biento. Uza plywood fuerte of plachi di zim y claba nan bon. Di mes un manera sigui tapa despues e otro portanan y bentananan di glas;
- Pone auto(nan) y/of boto(nan) riba trailer den garashi of para nan leu for di palo, mata of palo di luz;
- Baha e tirenan di e trailer y yena e boto cu un tiki awa pa mas stabilidad;
- Warda productonan kimico, fertilisante y otro material toxico den un luga sigur;
- Baha e awa den piscina y pone extra chloor;
- Baha coco for di e palonan cu ta pega cu bo cas;
- Mara y sigura tur cos cu ta los y cu ta keda pafo, manera boter(nan) di gas, bari(nan) y containernan di sushi, casitanan di hardin y oficinanan di bende number;
- Haci bo patio liber di tur obheto cu ta los manera decoracion y pochi di colga mata;
- Sigura y tapa hokinan of casitanan di bestia di cas. Si ta posibel pasa nan paden;
- Desconecta tur sorto di instalacion electrico cu ta pafo di bo cas, manera pomp di pos, luz y fontein;
- Pa tin coriente di emergencia, un delco chikito (1200 Watt) ta suficiente pa tene un frigidaire of freezer cendi. Prepara e delco bon y warda su extra fuel den un luga sigur. Nunca conecta tipo di delconan chikito asina riba e instalacion di coriente di cas.
Pa loke ta trata e delaster preparacionnan cu mester haci den cas, den caso di alarma fase dos, aviso di horcan, mester tuma e siguiente medidanan.
- Pone e termostat di bo frigidaire y freezer riba maximo. Aumenta bo reserva di ijs;
- Prepara awa di bebe pa tres dia pa bo y bo famia. Corda cu un persona por bebe mita galon di awa pa dia;
- Mester warda awa di bebe of pa cushina den containernan cu tapadera. Prome cu yena e container cu awa, sterilisa nan cu clorox y laga nan seca;
- Por warda awa pa uzo general, awa pa laba y pa baña, den hemchi, tobo y wea;
- Organisa tur comestibel cu no mester ta friu y warda nan den un luga sigur;
- Seya bo articulonan di balor manera potret, joyas y documentonan, den plastic fuerte (ziplocks) y warda nan den un luga sigur;
- Desconecta tur ekipo electronico manera por ehempel ekipo di zonido, television y computer. Seya nan den plastic fuerte y warda nan den un luga sigur;
- Bentana y porta di glas cu no a keda tapa, mester tape nan di paden den forma di “+” y “X”;
- Cera e cortinanan y baha e blindsnan como proteccion extra. Un paña pisa of un deken tambe ta sirbi;
- Kita tur obheto cu ta los den cas manera cuadra, pronkstuk, florero, lampi y piesanan los den cushina y warda nan den cashi of un luga mas sigur;
- Sigura bo mes cu tur bentana y porta ta bon cera y seya esunnan cu por laga awa pasa, cu tape;
- Prepara un aparato di paga candela of dos hemchi yena cu santo den caso di candela.
Ora caba cu tur e preparacion manera aki ariba menciona, ofrece bo yudansa na bisiñanan, particularmente na famianan cu poco recurso, na personanan di edad halto y na personanan cu tin un of otro handicap.
Si pa motibo personal bo ta bandona bo cas of pasobra di siguridad of si finalmente autoridad ta consehabo, bo mester bandona bo cas, mester tuma e siguiente medidanan.
- Desconecta coriente, cera e meter di awa, cera e boter(nan) di gas y tuma tur medida necesario pa bo cas keda bon proteha atras;
- Percura pa bo tin un maleta chikito cla cu cosnan necesario pa haci e estadia na cas di otro hende mas comodo. Manera por ehempel: paña limpi, serbete y articulonan pa uzo personal;
- Hiba bo articulonan di balor manera; joyas, placa y documentonan importante;
- Hiba bo bestianan di cas of laga nan cerca hende cu por keda cu nan;
- Ora bo laga bo cas, corda avisa bo bisiña(nan) of e famia na unda bo ta bay keda. Sali na tempo for di cas y preferibel durante oranan di dia y cu ta cla ainda;
- Core cu cuidou, no pasa den inundacion grandi y purba yega bo destinacion lihe;
- Si bo ta na pia, no pasa den rooi(nan) of coriente(nan) di awa cu ta mas halto cu bo rudia.
Durante horcan
E momento cu un horcan a alcansa Aruba y cu e ta asota nos isla, ta recomendabel pa tuma e siguiente recomendacionnan na serio.
- Sintonisa radio (portatil) pa e boletinnan oficial;
- No drenta den panico y no uza bebida alcoholico;
- Uza telefon solamente pa caso di urgencia;
- Si bo cas ta haya hopi daño, corda pa controla si e coriente ta kita;
- Keda paden y si bo ta haya necesario of e situacion ta bira critico, bay hunto cu bo famia den e luga di sconde (shelterbox);
- Keda leu for di portanan y bentananan di glas;
- No sali for di cas, a menos cu bo cas ta yenando hopi cu awa. Bo ta mas sigur den un refugio (shelterbox) di un cas cu horcan a ranca e dak, cu si bo sali den biento fuerte, awa y obhetonan skerpi ta bula rond den cayanan inunda, pa busca otro caminda pa sconde;
- Si biento cay di golpi y hasta solo ta sali door di e nubianan, ta posibel cu e wowo di e horcan ta pasando ariba Aruba, pa despues di golpi e horcan cuminsa atrobe cu tur su forsa di un otro direccion acompaña pa yobidanan pisa; No sali for di bo cas tanten cu autoridad no duna permiso pa haci esaki.
Despues di horcan
Despues cu un horcan a pasa, mester tene cuenta cu e siguiente recomendacionnan.
Tene cuenta cu tin mas victima ta cay despues di un horcan cu durante di un horcan.
- Busca informacion via radio y convence bo mes cu e peligro a pasa. Sigui tur instruccion di autoridad;
- Uza telefon solamente pa casonan di emergencia y tene bo yamadanan cortico;
- Den caso di accidente of malesa, busca asistencia na e puesto medico mas cerca;
- Den caso di interupcion of scarsedad di awa, uza awa na boter pa bebe of pa cushina. Si no tin awa disponibel na boter, anto mester herbe e awa prome cu uz’e;
- Den caso di interupcion di coriente, limita habrimento di frigidaire;
- Si corriente bay, come cuminda di frigider y despues esun di freezer, laga cumindanan di bleki y cumindanan seco di paki pa ultimo;
- Revisa si na bo cas tin daño structural y na instalacionnan y limita e peligronan;
- Den caso cu tin daño pa reclama (claim) na seguro; documenta e daño cu potret of video. Circunstancia por retrasa chekeo di bo cas door di e compania di seguro;
- Despues di un horcan, rond di bo cas y riba caya por ta hopi peligroso. Tin hopi glas kibra, clabo, splinter y metal skerpi tira y plama rond; Tene cuidou, particularmente cu muchanan;
- Tene cuidou pa wayanan di coriente cu ta colga abou of cu ta tira riba caya y/of den awa. Si trapa of bay den awa sin proteccion tin chens grandi di electrocucion;
- Check cerca bisiñanan si tur cos ta OK, si no, ofrece bo yudansa;
- Si no ta necesario no bay core rond den auto. Tin cayanan cu ta inunda cu bo ta kere cu bo conoce bon pero por a keda coba cu buraconan hundo;
- Si bo presencia no ta necesario, keda leu for di area (nan) unda ta duna asistencia. Aglomeracion di hende y auto ta stroba e trabounan di rescate y assistencia.
E dia(nan) y siman(nan) despues di un horcan ta un periodo cu mentalmente ta mas dificil y duro pa enfrenta y supera. No laga e destruccionnan rond di bo, kibra bo moral. Tampoco e comodidad y facilidadnan cu temporalmente bo a perde. Por reemplasa tur material, bida di hende ta mas importante.
Observacion
Na Merca, den e area cu un horcan ta subi tera, evacuacionnan masal ta tuma luga pa motibo di e fenomeno cu yama “storm surge”. Esaki ta un lama halto cu ta subi tera hunto cu horcan y ta penetra miyanan mas paden di costa. E fenomeno aki ta causa hopi destruccion y perdida di bida. Den Caribe durante un horcan, lama por subi tera pero no di e grado manera cu e fenomeno aki ta pasa na Merca.
Na Aruba no tin motibo pa un evacuacion masal.
Numbernan di alarma
Pa cualke caso di emergencia por yama e siguiente numbernan.
Number di alarma general 911
Ambulance 911
Cuerpo di Bombero 911
Polis (via post central) 911
Polis, Oranjestad 100
Polis, San Nicolas 104
Polis, Noord 107
Polis, Sta. Cruz 105
Hospital 527 4000
Centro Medico San Nicolas 524 8833
Otro number di teleffon importante
Kustwacht 913
WEB 525 4600
Setar 117
Dienst Openbare Werken (D.O.W.) 528 4700
Servicio Meteorologico Aruba 582 6497
www.meteo.aw
Serlimar 584 5080
F.C.C.A 522 3222


text:
Bida Ta Obra di un Kreador?
Ta hasi un diferensia kiko bo ta kere tokante kon bida a kuminsá.
Introdukshon
Nos planeta ta diseñá pa sostené bida? E siñansa di evolushon ta basá riba evidensia sólido?
Kiko Abo Ta Kere?
Kisas bo ta kere den Dios i ta respetá Beibel, pero tal bes bo ta balorá tambe opinion di sientífikonan ku hopi influensia ma ku no ta kere den kreashon.
E Planeta Bibu
Bida riba tera lo no ta posibel si no ta pa sierto kosnan ku a presentá pa puru “kasualidat.” E kosnan ei a ta puru kasualidat òf ta un diseño inteligente?
Ken A Diseñ’é Promé?
Investigadónan ku edukashon haltu ta imitá mekanismonan den naturalesa pa resolvé problemanan difísil di ingenieria. Si un diseñadó inteligente ta nesesario pa esaki, kiko lo bo bisa di e original?
Mito i Realidat di Evolushon
Un di e kreensianan básiko di e teoria di evolushon ta ku mutashon ta transformá un espesie original di mata òf bestia den un espesie kompletamente nobo. E kreensia akí ta basá riba realidat?
Siensia i e Relato di Génesis
Siensia ta bai kontra e relato di Beibel tokante kreashon?
Ta Hasi un Diferensia Kiko Bo Ta Kere?
Loke bo ta kere tokante evolushon por tin influensia riba bo propósito den bida?
Lista di Publikashon
Wak e fuente di referensia riba kua e foyeto akí ta basá.


text:
Hola,
E mihó manera di avansa ta ku ayudo di komunidat, i queríamos ku henter mundu sa kiko ta pasa i kiko ta e mihó manera posibel pa mantené e kaminda ta e kosnan ku nos ta hasiendo.
- Si bo tin un salario i deseá optené sport rápido i risibí notifikashon di nobo contamento, siéntase liber sigui ku nos na titel.
- Si nan kier keda mas involukrá den e komunidat, kier a yuda otro i e area ku su lugá ib aterisando transport, awor tin un página na facebook.
- Si bo kier sa ta ku e desarrolladores ta hasiendo, sa e karakterístika di sosodé pa por libro i na komandante a gusta biba den e rant, mañan nos lugá, tras tras RSS.
- Si bo ta deseá e ta sigui e anunsio di e lugá, e símbolo di RSS (mi ta abou of den e liña di derechonan di navegador) ta di amigu. Bo ta risibí e kuminda den e idioma ku ta aterisando awor.
Di contrario ta semper acepta muchu (bai trata di bek asina ku en konekshon). Si bo tin otro sugerensha/idea/plannan/mental titulo di e bot – so sa háganoslo.


text:
MFK: ultimatum di Parlamentario Pisas a funshoná, e di 2 botika na Banda Abou a habri bek den 2016
18 yüni 2015 Parlamentario sr. Gilmar “Pik” Pisas di MFK a pone ultimatum pa Minister Whiteman pa aprobá un pèrmit pa e di dos (2) botika habri bek na Banda Abou
Nos ta kontentu ku maske ta e biaha aki sigur pa bienestar di pueblo di Kòrsou i espesialmente esun di Banda Abou, den e kaso spesífiko aki Banda Abou a haña bek su di dos botika “up and running”. No ta un sekreto ku e trato na abitantenan di Banda Bou no ta un ku nan meresé.
Despues di hopi medida tuma kontra pueblo di Kòrsou i komersio obligando komersiantenan paga mas belasting na Gobiernu pa asina tapa burakunan krea dor di nan inefisiensia pa goberná e pais, for di òktober 2012 dor di Gabinete Betrian/Hodge/Asjes i Whiteman I i II a kousa ku mas di 1000+ kompania chikí, mediano i grandi a sera nan porta i na Banda Abou no tabata eksepshon.
Awe danki na e ultimatum i insistensia di sr. Parlamentario Gilmar “Pik” Pisas e di 2 botika na Banda Abou hustifiká di eksistí dor ku tin mas di 13,000+ habitante den e area aki, un grupo sólido ku a logra mantené kabes riba awa durante e último 40 lunanan ku a pasa a habri nos botika na Barber bek.
Movementu Futuro Kòrsou ta felisitá hinter pueblo di Banda Abou, tambe trahadónan di Botika Barber ku mayoria a rekobrá nan trabou i tambe Gerensia di Botika Barber pa nan esfuerso hasi pa awe nos a logra esaki.
No ta di mas bisa un speshal danki na sr. Gilmar “Pik” Pisas ku inkansabelmente ta sali na defensa di e area di Banda Abou na nòmber di nos organisashon MFK pa asina logra trese bek servisionan di Gobiernu i otro servisionan elemental pa desaroyo di un area manera Banda Abou na nan lugá bek.
Pisas, próksimo puntonan riba agenda ta UTS mobil, TDS, señal di Radionan, tereno nan di Deporte!!!
Na nòmber di Frakshon di MFK, Job Well done!
Kòrsou, 14 febrüari 2016


text:
Si nos tin ku kere e NÒ-istanan, saneamentu di debe lo trese daño grandi na kultura di Kòrsou. Kosnan ku ya kaba ta mal reglá, lo bira pió. Nos outonomia i Papiamentu ta bai pèrdí. Nos ta bira kanibal.
Segun e Kampo di NÒ, bon mirá, no tin nada malu ta pasando. Tur kos ta bayendo perfekto na Kòrsou. Polítiko korupto nos tin, pero no den kampo di NÒ. Nos enseñansa ta super. Kuido médiko i hos-pital SEHOS t’e mihónan na mundu. Nos nunka no tin ku warda pa un pèrmit di gobièrnu.
'SÍ', nos por reorganisá Kòrsou. 'SÍ', nos por sanea nos debenan. 'SÍ', nos por reko-nosé ku ayudo di Hulanda ta bonbiní!
Chumaceiro no mester bòltu den su graf. Nos a sobrebibí e derecho di voto. E triumfo di 'SI' lo yuda nos sobrebibí e krisis mundial. SÍ lo duna Kòrsou balansa i stabilidat.
Saneamentu di debe lo hiba Kòrsou na Kanibalismo?Thursday, 23 April 2009 // By: Admin // Direct Code: 1804 Categories: Economy
Si nos tin ku kere e NÒ-istanan, saneamentu di debe lo trese daño grandi na kultura di Kòrsou. Kosnan ku ya kaba ta mal reglá, lo bira pió. Nos outonomia i Papiamentu ta bai pèrdí. Nos ta bira kanibal.
Comments
Be the first to comment, please use the form below.


text:
WILLEMSTAD - Awor ku despues di mas ku un dékada porfin un minister di enseñansa ta pone pia abou i kuminsá reorganisá kosnan den mundu di enseñansa ku a sali kompletamente for di man, for di sierto skina ta sali atake despues di atake pa purba despistá minister i kita e minister for di su intenshon.
P’esei pueblo di Kòrsou mester lanta i respaldá e gobièrnu aki pa esaki pone òrdu bek den enseñansa i traha riba alternativanan real pa remplasá FEFFIK i bin ku algu muchu mas mihó pa no solamente e studiantenan di fishi aktual pero pa salbaguardiá enseñansa di fishi na Kòrsou pa futuro generashonnan.
Den e kuadro aki mester kuestioná fuertemente e manera kon lidernan di e sindikato SITEK a aktua e delaster siman unda ta huza i instigá hóben komo sòldá di sakrifisio. Mester kuestioná kon lidernan sindikal i ta para tras di telòn i laga hóben protestá i ta portabos den medionan di komunikashon pa asina nan al final por keda benefisiá i por keda djòdjò ku e sèn di suisidio ku gobièrnu ta hinka den FEFFIK kada aña atrobe. Mester kuestioná SITEK ku, no opstante rapòrt tras di rapòrt ku ta indiká ku FEFFIK ta un ‘wanorde’ total, ta keda eksigí tòg pa tene esaki habrí i ku mester drai bek e desishon pa sera FEFFIK. Anto loke sigur tin ku kuestioná ta kon lidernan sindikal sabiendo mihó ta laga e hóbennan den nan inosensia kere ku nan futuro ta wòrdu perhudiká, ku nan mester lucha pa tene FEFFIK habri i ku nan mester duda den loke gobièrnu ta bin kuné. Esaki enbes di splika e hóbennan ku e solushonnan ku e gobièrnu aki ta dunando ta solushonnan ku juist ta garantisá nan futuro i ku nan mester tuma esaki no ku un, pero ku dos man. Mester splika e hóbennan ku nan i sigur esnan despues di nan lo bai haña algu muchu mas mihó ku loke awe FEFFIK a para bira.
Mester puntra tambe na bos haltu si lidernan di SITEK tin e respaldo real i moral di nan miembronan ku ta laborá den enseñansa. Akaso miembronan di SITEK ku ta para dilanti klasnan di Kòrsou tur santu dia ta di akuerdo ku nan koleganan den FEFFIK ta gana te hasta dòbel di nan salario? Dobel di nan salario i den hopi kaso sin ku ta kualifiká i traha mitar dia so? Akaso miembronan di SITEK ta kontentu ku tur e kosnan robes pa drechinan aki den FEFFIK a wòrdu permití, orkesta i reglá pa e mesun lidernan di SITEK? Akaso miembronan di SITEK ta di akuerdo ku nan tin ku bai respaldá hasta un posibel paro general pa asina laga e fiesta den FEFFIK di salario gordo ku mitar dia di trabou sigi por lo ménos un aña mas? Es mas. Akaso pueblo di Kòrsou lo bai di akuerdo pa e molèster di un lucha sindikal den kayanan di Korsou ku den e kaso di FEEFIK ta parse di ta un lucha pa nada mas i nada ménos di tene e mina di oro habrí pa e ‘happy few’ ku ta laborá na FEFFIK? I esaki riba lomba di e studiante, riba lomba di ensenansa di fishi i al final riba lomba di e pagadó di belasting ku ta sòru pa e supsidio yega FEFFIK? Mi no ta kere, I don’t think so!
P’esei mi ta hasi un yamada urgente na lidernan di SITEK pa stòp di purba defendé lo ke no por wòrdu defendé mas. FEFFIK mester wòrdu remplasá awor pa algu nobo ku ta hopi mas mihó i solamente huntu ku tur stakeholders inkluso SITEK nos por logra esaki.


text:
Paradijs – Diasabra atardi algun patruya a sali direccion Paradijs, pa un dama cu ta scondi den camber. E motibo tawata cu su casa cu lo ta bou di influencia lo kier hinke, e homber lo ta sinta cu un cuchiu grandi den sala.
E homber lo tawata warda e señora sali pa hinke.
Polis cu a yega e cas a wordo bisa cu e homber a menasa tambe di mata tur otro hende den e cas, e momento ey e tawata den kamber.
Pa nan propio siguridad e patruya a warda un otro patruya mas yega.
Despues di algun minuut cu refuerso a yega nan a detene e homber.
Ela wordo transporta pa warda di Playa.
Problema di droga y alcohol ta halto aki na Aruba, y ta causa di hopi problema domestico.


text: Polis di Bario di San Nicolas a topa cu dos turista (un homber y un muhe) herida banda di nan ATV V- 5075. Nan a accidente nan so cu nan ATV y a resulta herida. Un ambulance tabata na e sitio y un otro tabata na caminda. Polis di Trafico a wordo manda pa e sitio. Prome cu polis di trafico por a yega Polis di Bario a geef door cu e dos personanan aki a bay cu ambulance den direccion hospital. E amigonan cu cual nan tabata t’ey cu nan riba ATV tambe a bay for di e sitio. Esaki tin atencion di polis di trafico.


text:
Dia 15 y 16 di Juni, Cosecha ta ofrece dos workshops creativo den tema di Wellness den e centro creativo di Cosecha na San Nicolas. Door di relax e mente via practicanan manera meditacion y/o yoga lo stimula e parti creativo pa por crea arte durante e workshops aki.
Diabierna 15 di juni, e artista Vanessa Paulina lo usa un combinacion di meditacion y yoga den su workshop jama “Art for the Soul” unda e participantenan lo pinta nan mesun creacion riba canvas. E workshop lo ta di 10.00 am – 11.30 am. E prijs pa por participa ta AWG 65.00 y esaki lo inclui materiaal y refreshment.
Diasabra 16 di juni, e artista Romelinda Maldonado lo combina e practica di meditacion cu un les di pinta mandala riba canvas. E workshop lo ta 10.00 am – 01.00 pm. E prijs pa por pa por participa ta AWG 50.00 y esaki lo inclui materiaal y refreshment.
Inscripcion ta necesario y esaki ta tuma lugar na Cosecha San Nicolas of na Cosecha Oranjestad. Pa mas informacion por tuma contacto cu Cosecha San Nicolas na telefoon 5878708 of Cosecha Oranjestad na telefoon 5878709. Tambe por manda un email na [email protected]
Pa mas informacion pa cu Cosecha, por bishita e Facebook page di Cosecha: www.facebook.com/Aruba-Cosecha.


text:
KRALENDIJK – Bonaire Petroleum Corporation (Bopec) mester di finansiadó eksterno pa kumpli ku eksigenshanan di Inspectie Leefomgeving en Transport (ILT). Siman pasá ILT a duna Bopec un ultimatum pa un garantia finansiero, pa por kontinuá e plan di reparashon pa e terminal di zeta. Promé ku 5 di yanüari awor, Bopec mester di 20 mion dòler, direktor Ethward Manuel ta bisa.
ILT ke pa Bopec prueba ku e tin sufisiente medionan finansiero pa renobá e terminal di zeta. Si no presentá e garantia ei, Bopec mester sera porta. Esaki lo tin konsekuensha pa e produkshon di koriente na Boneiru, pasobra e planta di energia di ContourGlobal ta drai riba zeta ku Bopec ta suministrá.
Un siere lo perhudiká 350 trahadó direktamente tambe, segun Manuel: 110 di Bopec i 240 di kontratista.
Herensha
For die 2010, ora ku Boneiru a bira parti di Hulanda, e kompania mester kumpli ku normanan di seguridat hulandes i tambe merikano. A duna Bopec dies aña pa hasi esaki, pero nada n’ pasa. “Esaki tabata mi herensha, ora mi a asumí mi kargo na 2015. Nos a traha un plan ku kua a kuminsá na 2016. Pues, nos tin solamente kuater aña pa hasi un trabou di dies aña”, Manuel ta konta.
E plan di renobashon kompleto ta kosta 140 mion dòler. “En realidat mester konstruí un terminal kompletamente nobo. Pero nos tin un retraso, pues nos mester di mas tempu i espasio. Nos ke renobá dos tanki pa aña.” Aña pasá a renobá e promé tankinan, ku por rekonosé na un dak rondó.
PdVSA
For di ougùstus, ora ku e presidente merikano Donald Trump a pone sakshon riba Venezuela, e empresa mama, PdVSA, ku ta e kompania di zeta estatal di Venezuela, tin difikultat ku e finansiamentu. P’ esei Bopec ta buska finansiadó eksterno awor.
Segun Manuel, no ta ke PdVSA n’ ke. “Djarason mainta ainda nos tabatin un vidiokonferensha entre ILT, PdVSA i Bopec.” E direktor ta suprayá ku pa Bopec seguridat ta na promé lugá. Bana di e renobashon di tanki ta traha tambe na formashon adishonal di e personal: “e kultura i e mentalidat mester kambia”.
Senario di emergensha
Gezaghebber Rijna tin kontakto estrecho ku e task force na Hulanda, ku ta trahando na un senario di emergensha pa si Bopec mester sera. Entretantu ta lantando un task force na Boneiru tambe. “Mi a palabrá ku e ministerio di Defensa ku Marina Real ta para kla pa asistí den un solushon di emergensha, durante mi bishita na Hulanda. Na kuminsamentu di yanüari nos lo presentá un plan. Pero nos ta spera ku lo no yega asina leu.”
Rijna ta bisa ku el a splika bon kla na Den Haag ku un suministro alternativo di kombustibel pa ContourGlobal probablemente lo hasi koriente basta mas karu, loke lo dal hopi hende na Boneiru duru.


text:
Entrante 1 di december 2016, SETAR lo habri un liña special riba cual clientenan por manda mensahe via WhatsApp pa nan haya asistencia.
Algun cos cu SETAR lo asisti cliente via di WhatsApp riba e number 597 9999 ta:
• Billing (pagonan haci, cuenta habri, bill disputes)
• Account (informacion over di servicio/pakete cu cliente tin, status di account)
• Settings (APN, troubleshooting)
SETAR su Contact Center ta e centro via cual clientenan por yama ora nan tin un storing, ora nan tin un pregunta of mester di mas informacion. Cu e introduction di Whatsapp Support SETAR su contact center ta eleva su nivel di servicio.
Mientras cu SETAR ta promoviendo su clientenan pa haci uso di servicionan “online self-service” sinembargo por pasa cu cliente ta usa opcion online of self-service toch ta sinti e necesidad pa yama SETAR pa resolve e problema. Awor en adelante e por WhatsApp Contact Center via e number 597 9999 y haya su contesta na un manera conveniente. E orario cu lo contesta cliente ta di 7or di mainta pa 11or di anochi.


text:
Diaranson ultimo a sosode un caso straño y esaki ta un alerta pa tur mayor, pa papia cu nan yiunan pa no acepta lift cu niun hende straño. Sociedad no ta e mesun di antes mas. Danki Dios cu e hoben a haci lo corecto, door di avisa autoridadnan di e caso.
Pa mas o menos 2 or y 25 di merdia, un hoben ta yega na warda di polis y ta declara cu mainta , mientras cu e tabata wardando un lift na e parada di bus dilanti Taco Bell, ora cu un Nissan March, color blanco cu daño na e bumper patras a para pe y a ofrece un lift. E hoben a bay di acuerdo cu esaki, ya cu e tabata laat caba pa scol.
E chauffeur, masculino a bisa e hoben cu e lo tuma un shortcut den Franse Pas, pa asina evita trafico. Mientras cu e chauffeur tabata coriendo auto, el a pidi e hoben pa kita su keds pa asina e wak’e. E hoben a haya esaki straño y ora cu el a bay pa kita su keds, e homber ta bis’e pa e hisa su pia y ta dal’e tene na su batata di pia. El a bisa e homber, cu e no por haci esaki ya cu e tin un lesion nan su pia. Pero toch el a kita su keds y e homber en cuestion a cuminsa hole esaki. E homber a haci e hoben yen di pregunta y tambe e tabata filma den auto. Un rato despues e homber a bah’e na su scol na San Nicolas. E departamentonan concerni a wordo poni na altura di e sucedido. E caso aki tin atencion di polis.


text:
Fundacion Lotto pa Deporte y Aruba Sport Unie a bini hunto pa asina celebra clausura di aña 2017. Na e celebracion aki a conta cu e presencia di algun federacion y asina a cende e pagara pa bisa e aña ayo. Tur esunnan cu tabata presente a disfruta di un atardi ameno, unda a come, bebe y recorda con aña 2017 a bay. Tambe Fundacion Lotto pa Deporte a entrega Aruba Sport Unie un “Assessment Report” di PriceWaterhouseCoopers.
Fundacion Lotto pa Deporte tabata presente na e ceramento di aña di Aruba Sport Unie (ASU), unda cu nan a presencia e tiramento di pagara y a disfruta hunto cu tur esunnan presente di e cantica di dande. Director di Fundacion Lotto pa Deporte, mr. Di-Stefano Wernet RA, a expresa di a mira aña 2017 uno hopi positivo y p’e aña 2018 nan lo sigui traha p’e bienestar di e mundo di deporte di Aruba. FLpD tabatin un bon cooperacion cu ASU, unda cu nan a verf e edificio y pone airco tambe.
Nan a entrega e rapport di PriceWaterhouseCooper (PWC) na presidente di ASU. El a expresa cu e rapport ta encera con pa haci mas uzo di e compleho deportivo y con pa atrae mas fanatico den e luganan aki. Tambe con pa haci mercadeo y gana cierto placa den e compleho deportivo pa yuda den aportacion di contribucion pa gastonan di mantencion. Asina aki por haya otro mercadeo y ta baha e huur di e compleho deportivo pa yuda deporte bay dilanti.
Gerald Franca, presidente di ASU y piscina Olimpico, a indica cu aña 2017 tabata uno fructifero, di cual esaki tabata uno bon. Tur esaki a bin pa motibo di e parti cooperativo cu ASU a haya for di FLpD, specialmente p’e edificio di Centro Deportivo Betico Croes tabata tremendo. ASU a cuminsa verf e edificio parti paden, unda cu nan a cumpra 2 airco nobo di cual hopi hende tabata keha di calor. “E cooperacion cu nos a haya di nan tabata tremendo. E trabounan ta sigui y e cooperacion cu nos a haya pa parti di piscina ta mescos”, asina Gerald Franca a expresa. Dentro di 2 pa 3 siman e construccion p’e piscina lo ta tumando luga, cual FLpD a pone e placa disponibel pa bay via e organisacion p’e piscina.
ASU ta spera cu e piscina lo keda manera nan ta desea y di e forma mas optimo, cumpliendo cu e necesidadnan di Federacion Internacional di Natacion (FINA). Gerald Franca a expresa cu nan ta ricibi subsidio pa haci curso y tambe nan no ta cobra federacionnan, pasobra FLpD ta pone e placa disponibel. E miembro di e fundacion mes ta dicta e curso, di cual e presidente di piscina Olimpico ta percura pa conscientisa e federacionnan riba e importancia di comunicacion cu ta existi entre e directivanan, entre mayornan, entre coachnan, atleta y fanaticonan.
Ta hopi importante pa sa cua ta e canalnan pa uza y con pa yega na e fanaticonan directamente ora tin un actividad andando. Por tin diferente actividadnan andando y e federacionnan no tin e fondo pa promove algo hopi grandi, pero ta trece esaki na conocemento di e publico general cu ta haci uzo di e facilidadnan. “Mi ta gradici Lotto pa esey, pasobra nan ta constantemente mi tras pa dicta e curso aki”, asina el a expresa. ASU lo sigui acerca e federacionnan pa yuda nan den e preparacion den e area mercadeo, asina Gerald Franca a expresa.


text:
Hues ta aproba embargo di Citgo Petroleum
DELAWARE, Merca- E hues federal Leonard P. Stark, diahuebs a autorisa e ponemento di beslag ariba e empresa rafinado di petroleo y distribuidor di gasoline Citgo Petroleum Corporation, principal filial di e compania estatal Petroleos de Venezuela, S.A. (PDVSA) na Houston, Merca, segun The Wall Street Journal.
E decreto aki lo por start un guerra entre e tantisimo creditornan cu Venezuela tin, pa tuma control over di e unico activo na Merca, cu por wordo embarga.
Sin embargo, e eventual embargo di Citgo lo nifica pa e gobierno di Nicolas Maduro e perdida di su principal activo na Merca.
Ademas, segun The Wall Street Journal, e perdida di Citgo lo pone un di e poco mercadonan petrolero cu ta genera beneficio pa Venezuela: Merca, den peliger.
A traves di Citgo Petroleum, PDVSA tin refineria den e estadonan di Texas, Illinois y Luisiana, como tambe un red di casi 10 mil gasoline station den e pais.
E decreto a wordo emiti na fabor di e multinacional Canades di mineria Crystallex, cu ta reclama 1.4 biyon dollar pa nacionalisacion di su negoshinan na Venezuela, na 2008 di e mina Las Cristinas, cu tin un di e depositonan di oro mas grandi di mundo.
Di e manera aki, e embargo di Citgo lo ta un forma di pago di un debe cu gobierno Venezolano tin cu e compania aki.
Aunke otro creditornan ya caba tabata tin nan Citgo na bista, Crystallex ta e prome compania pa gana un huicio cu ta autorisa su embargo. E decision di e hues lo permiti Crystallex di tuma control over di e accionnan di e compania, pa despues bendenan.
Sin embargo, e sentencia completo, cu lo por inclui condicionnan di e embargo, ainda no ta disponibel y e decision por wordo apela den un tribunal superior.
Fuente: WSJ


text:
WILLEMSTAD — Djárason 5 di òktober próksimo nos selekshon nashonal lo enfrentá Antigua & Barbuda 8’or di anochi den Stadion Ergilio Hato den e promé kompromiso bálido pa loke ta trata e terser buèlta di Scotiabank Caribbean Cup.
Apesar di tabata plania pa yega Kòrsou awe mèrdia tin algun hungadó ku a keda konvoká pa e selekshon ku no a yega. Segun informashonnan, tin algun ta yega mas lat awe i otronan mañan.
Rhu-Endly ‘Cuco’ Martina, kapitan di e selekshon ta un di e hungadonan ku no a logra yega Korsou ainda. Jeremy de Nooijer i Rangelo Janga tampoko no a logra yega ainda i ta plania pa yega mas despues. E dos hungadonan di Kozakken Boys ku lo debuta ku e selekshon nashonal di Korsou, Juriën Gaari i Quinten Jakoba tampoko no a yega.
E hungadónan ku ta forma parti di nos selekshon ta lo siguiente;
- Eloy Room
- Rowendy Sumter
- Jarzinho Pieter
- Germaine ‘Kemy’ Agustien
- Jarchino Antonia
- Leandro Bacuna
- Shanon ‘Cheese’ Camelia
- Elson ‘Sontje’ Hooi
- Rangelo Janga
- Juriën Gaari
- Gino van Kessel
- Jason Wall
- Quinten Jakoba
- Micheal Maria
- Rhu-Endly ‘Cuco’ Martina
- Dustley Mulder
- Gevaro Nepomuceno
- Jeremy de Nooijer
- Ayrton Statie
- Felitciano Zschusschen
Tambe tin 5 hungadó aktivo den Liga MCB ku a wòrdu invitá pa un ‘try-out’ ku e selekshon.
Esakinan ta lo siguiente:
- Ashar Bernardus
- Randall Winklaar
- Ruensley Martina
- Christopher Isenia
- Jimbertson Vapor
Karchinan pa e partido aki ya ta na benta i ta optenibel na FFK bou di ora di ofisina, Botika Mampuritu, Beep Beep, 4th of July Snèk na Barber, pòmp di gasolin Santa Maria i na tur filial di C-Post N.V.
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- (konsumo inkluí);
- Bou di tribuna kubrí ta Fl.75,-
- Bou di tribuna kubrí parti Festival Center ta Fl.50,-
- Tribuna no kubrí ta Fl.25,-
- Den e sekshon di tribuna no kubrí mucha te ku 12 aña i 60+ ta paga Fl.15,-
Tur ku ta interesá den e sekshon VIP por bèl reservá bo karchi for di awe pa bo tin sigur ku bo ta aden. E karchinan di VIP nos ta entregá te kaminda bo ta.Pa pedido di bo karchi VIP òf pa kualke informashon bo por yama òf app nos riba: 520 4141/518 2381/ 565 5555.
Ainda tin mas suèter di nos selekshon nashonal ku shal optenibel na FFK bou di ora di ofisina na balor di 35 ku 25 florin. Pasa buska di bo pa asina bo bin sostené i apoyá nos hungadónan.
Reservá djárason 5 di òktober pa bo ta den Stadion Ergilio Hato komo e number 12 sosteniendo nos selekshon nashonal. Nos muchanan mester di e pueblo di Kòrsou kompletu su sosten pa asina nos sali viktorioso for di e promé enkuentro aki.


text:
Kon siña Meditashon Trasendental
Tin 7 paso pa siña Meditashon Trasendental:
Stap 1: Charla de Introdukshon
Si bo ta interesá pa siña mas tokante Meditashon Trasendental, bishitá gratuítamente un di nos charlanan di introdukshon. Nos maestronan eksperensiá lo splika kon Meditashon Trasendental por benefisiá bo, kon e ta diferensiá di otro práktika i nan ta kontestá kualkier pregunta bo por tin. Tur hende interesá por atendé, e ta kompletamente gratis i no tin obligashon pa siña (1 ora – gratis)
Sentronan lokal di enseñansa ta tene charla di introdukshon regularmente. Sita personal tambe ta posibel riba petishon.
Personal
Na un Sentro di MT lokal ku un maestro sertifiká: 1 ora, gratis
Webinario Bibu – pronto optenibel
Ku oradornan nashonal destaká: 1 ora, interaktivo, gratis
Video Online – pronto optenibel
Di Dr. John Hagelin, físiko kuantiko: 20 minüt, gratis
Stap 2: Charla Preparatorio
Mekanismo di e téknika di Meditashon Trasendental – kon e ta funkshoná, dikon e ta fasil pa siña i sin esfuerso pa praktiká, kon e ta diferente for di otro formanan di meditashon, i su origen. (45 minüt – gratis)
Stap 3: Entrevista Personal
Averiguá mas den un enkuentro personal ku un maestro sertifiká di MT. (10-15 minüt – gratis)
Porfabor nota: Por kompletá stap 2 i 3 pareu ku stap 1
E siguiente stapnan (stap 4-7) ta tuma lugá durante kuater dia konsekutivo
Stap 4: Instrukshon Personal
Ku un maestro kualifiká. (1-2 ora)
Stap 5: Promé Seminario
Pa verifiká e práktika korekto i instrukshonnan mas aleu (1-2 ora)
Stap 6: Di Dos Seminario
Pa komprondé mekanismo di e téknika di MT (1-2 ora)
Stap 7: Di Tres Seminario
Pa komprondé estadonan mas haltu di desaroyo humano (1-2 ora)
Siguiente 6-Luna
Una bes bo kompletá e shete pasonan inisial di instrukshon, lo bo tin e konosementu intelektual i e eksperiensia nesesario pa praktiká di un manera apropiá e téknika di Meditashon Trasendental.
Despues ta sigui un serie di enkuentro personal ku bo maestro i lès siguiente – ofresé sin gastu adishonal
E seshonnan aki ta stabilisá práktika korekto di bo meditashon pa sigurá ku bo ta haña e benefisionan kompletu. Por programá e enkuentronan aki na bo kunbinensia durante hinter e promé seis lunanan di bo práktika di Meditashon Trasendental. E seshonnan siguiente aki ta opshonal pero altamente rekomendá.
Apoyo Bida Largu
Komo un graduado, bo ta bin na remarke bida largu pa e programa ofresé pa kualke sentro di Meditashon Trasendental. Esaki ta inkluí guia personal di bo práktika di meditashon, charlanan avansá, eventonan speshal, meditashon di grupo, i selebrashon.
Si kualke dia bo kier refreská bo práktika òf haña mas instrukshon, esaki ta optenibel a kambio di un pago mínimo na kualke sentro di Meditashon Trasendental.


text:
CURAÇAO BEVERAGE BOTTLING COMPANY A PLANTA 80 SORTO DI PALU DEN KUADRO DI SU 80 AÑA ANIVERSARIO
Willemstad – Den kuadro di Curaçao Beverage Bottling Co. B.V. –mihó konosi komo Coca-Cola Kòrsou- su hubileo di 80 aña e kompanía a planta 80 palu na diferente lugá na Kòrsou. Pa por ehekutá e tarea aki ku kuido i dedikashon CBBC a buska kontakto ku ekspertonan riba tereno di naturalesa i edukashon di medio ambiente: Fundashon CARMABI. Kabesante di naturalesa i di edukashon ambiental, Sr. Cor Hameete a skohe luganan ku tabatin nesesidat di koló bèrdè i di sombra kaminda e palunan lo por keda kuidá ku dedikashon. Di Banda’bou te Banda’riba a planta palu na skol, fundashon, sentro di bario I demas institutonan social, segun Harmeete. Palunan krioyo (manera: Watakeli, Takamahak, Dividivi, Kamalia, Zeedruif, Green Buttonwood, Kalbas, Kenepa Shimaruku ets.) no mester di keda importá i nan ta mas resistente kontra nos klima seku. Carmabi a planta e palunan krioyo aki na Kòrsou.
Myrthe George-Verhulst, gerente di benta i merkadeo di CBBC ta bisa ku e gesto aki ta parti di un totalidat muchu mas grandi di kambio riba tereno medioambiental di e kompanía. Ya pa varios aña ta rekohé tur awa usá na CBBC ku a wordu transportá bou di e tera esaki pa Hòfi Klein Kwartier kaminda e ta keda tratá. Ku e awa aki ta suministrá palunan den Punda. Pa fin di e aña aki tur bòter PET ku nos ta produsí lo konsistí pa 25% di material resiklá. Pa e tempu ei tur nos refreskunan di 20oz. manera Fria, Coco-Rico i Criollita lo ser bendí den bòter di peso liviano.. Na 2019 nos lo pasa pa e “short cap” un otro sorto di tapa di manera ku tin menos nesesidat di plèstik pa no unikamente produkshon di e bòter sino tambe pa e tapa. Nos DASANI ya ta produsí den bòter liviano ku ta konsiti pa 30% di material di lima di mata. Pwes menos plèstik. Resien Coca-Cola Corporate a inbèrti fuerte den tereno di resiklahe i edukashon den forma di un donashon na GreenForce i GreenKidz. Tambe resien pa di seis aña tras di otro a organisá huntu ku otro empresa i fundashonnan e Clean Up Nashonal den kua miles di hende a partisipá i ku e aña aki a rekohé un mion kilo di sushi for di kaya.
Pa ta korto Coca-Cola den su selebrashon di hubileo ta tambe kontentu i tambe poko orguyoso riba su esfuersonan pa un medio ambiente mas bunita i limpi. Nos ta mashá satisfecho di e koperashon ku CARMABI. Nan ta hasi estupendo trabou pa nos isla i nos komunidat i tabata hopi inspirativo pa traha huntu ku e fundashon profeshonal aki. George-Verhulst ta ekspresa speransa pa den futuro serkano sigui prolonga e koperashon di trabou aki.
Relashona ku CARMABI
Caribbean Research and Management of Biodiversity (CARMABI) ta un fundashon sin meta di ganashi i for di 1955 aktivo riba nos isla. E organisashon a kuminsa komo un istituto marino biologiko di eksplorashon pero den kurso di añanan a kuminsa dirigí su mes tambe den maneho di parkenan di naturalesa i edukashon di medio ambiente. E organisashon awor ta konsití di 4 departamentu, entre otro: Investigashon sientifiko; Maneho de parkenan di naturalesa; Edukashon di naturalesa i medio ambiente i Informashon publiko i konsulta na tersero.
Edukashon di naturalesa i medio ambiente
NME ta e departamentu den CARMABI ku ta krea i ehekutá programanan edukativo pa enseñansa di fundeshi i pa enseñansa avansá. Eskurshon pa Parke Kristòf, Museo Sabaneta, Parke Shete Boka, Daibooi i Marien Educatie programa a bira partinan fiho di aktividatnan pafó di skol. Banda di esaki ta desaroyá kartanan di lès, blachi di informashon, programa di bishita na skol i kantidat di otro aktividat desaroyá pa envolvi hoben pero tambe adulto den naturalesa.
=====================
JUBILERENDE CURAÇAO BEVERAGE BOTTLING COMPANY PLANT 80 BOMEN
Willemstad- In het kader van het aanstaande 80-jarige jubileum van Curaçao Beverage Bottling Company -beter bekend als Coca-Cola Curaçao- heeft het bedrijf tachtig bomen geplant op diverse locaties op Curaçao.
Om deze klus met zorg en toewijding uit te voeren, heeft CBBC contact gezocht met de experts op het gebied van natuur en milieueducatie: Stichting CARMABI. Hoofd van Natuur en Milieu Educatie van deze stichting, Dhr. Cor Hameete heeft de locaties uitgekozen die behoefte hadden aan groen en schaduw en waarbij de bomen duurzaam onderhouden zullen worden. “Van Banda’bou tot aan Banda’riba, de bomen zijn bij scholen, stichtingen, buurtcentra en andere sociaal-maatschappelijke instellingen geplant”, aldus Hameete. Inheemse bomen (zoals de Watakeli, Takamahak, Dividivi, Kamalia, Zeedruif, Green Buttonwood, Kalbas, Kenepa, Shimaruku, etc.) hoeven niet te worden geïmporteerd en zijn beter bestand tegen ons droge klimaat. De inheemse bomen zijn lokaal gekweekt op Curaçao door CARMABI.
Myrthe George-Verhulst, de Sales & Marketing Manager van CBBC geeft aan dat deze geste onderdeel is van een veel groter geheel van milieuvriendelijke verbeteringen van het bedrijf. “Al enkele jaren wordt al het gebruikte water bij CBBC opgevangen en getransporteerd naar Hofi Klein Kwartier waar vervolgens wordt gezuiverd. Van dit water worden de bomen in Punda van water voorzien. Tegen het einde van dit jaar zullen alle PET-flessen die wij produceren voor 25% uit gerecycled materiaal bestaan. Tegen die tijd zullen alle 20oz drankjes zoals Fria, Coco-Rico en Criollita in lichtgewicht flessen worden verkocht. In 2019 zullen we overgaan op de ‘short cap’, een andere sluiting waardoor er minder plastic nodig is voor het produceren van niet alleen de fles maar ook de dop. Ons Dasani-water zit al in een lichtgewicht fles die voor 30 procent bestaat uit plantaardig hars. Minder plastic dus. Onlangs heeft Coca-Cola Corporate flink geïnvesteerd op het gebied van recycling en educatie in de vorm van een donatie aan GreenForce en GreenKidz. Onlangs heeft Coca-Cola voor het zesde jaar op rij samen met andere stichtingen en bedrijven de ‘Nationale Clean Up’ georganiseerd waaraan duizenden mensen hebben deelgenomen en waarbij dit jaar zelfs één miljoen kilo afval van straat gehaald is. Kortom: het jubilerende Coca-Cola is blij en ook een beetje trots op haar inspanningen voor een mooier en schoner milieu. Wij zijn erg tevreden over de samenwerking met CARMABI: Zij doen geweldig werk voor ons eiland en onze gemeenschap en het was verhelderend om met deze professionele stichting samen te werken”. George-Verhulst spreekt dan ook de hoop uit om in de nabije toekomst deze goede samenwerking voort te zetten.
Over CARMABI:
Caribbean Research and Management of Biodiversity (CARMABI) is een stichting zonder winstoogmerk en is sinds 1955 actief op het eiland Curaçao. De organisatie begon als marien biologisch onderzoeksinstituut, maar is zich in de loop der jaren ook gaan richten op het beheer van natuurparken en natuur en milieu educatie. De organisatie bestaat nu uit 4 afdelingen, te weten: wetenschappelijk onderzoek; Beheer van natuurparken; Natuur en milieu educatie; Publiek advies en consultancy aan derden.
Natuur & Milieu Educatie
NME is de afdeling binnen CARMABI die educatieve programma’s maakt en uitvoert voor Funderend Onderwijs en Voortgezet Onderwijs. Excursies in het Christoffel Park, Savonet Museum, Shete Boka Park, Daaibooi en het Marien Educatie Programma zijn vaste onderdelen geworden van de buitenschoolse activiteiten. Daarnaast worden er lesbrieven, infobladen, schoolbezoekprogramma’s en tal van andere activiteiten ontwikkeld om de jeugd, maar ook volwassenen, bij de natuur te betrekken.


text:
Ta invita muchanan entre 7 pa 12 aña pa participa den SETAR Tech Adventure!
Entre dianan 18 pa 22 di juli 2016 SETAR ta organisa un evento nobo specialmente pa muchanan di 7 pa 12 aña cu tin interes den tecnologia, sciencia y inovacion.
Durante tres dia SETAR ta duna muchanan diferente splicacion y muestranan di lo ultimo den tecnologia, manera coding, 3D design, 3D printing, animation, electronics, virtual reality, laser cutting, robotica y mucho mas. Na final di cada sesion e muchanan lo tin oportunidad pa experimenta cu locual nan a siña. E ta un siman di aventura tecnologico. Durante e di cuater dia, e muchanan lo por traha riba nan mesun projecto. E ultimo dia, diabierna dia 22 di juli 2016, SETAR Tech Adventure lo tin su tremendo Expo cu lo tuma lugar na SETAR Store. Riba e dia aki e muchanan lo expone locual nan a traha durante siman. Esaki ta habri pa publico y tur por bin pa mustra nan sosten y interes pa e trabao di e muchanan. Tambe, lo tin varios gadgets y experimentonan interesante pa adulto y mucha por experiencia, manera Virtual Reality, robotica cu lego, hologram traha cu celular y mucho mas. Entrada na Expo ta completamente gratis.
E grupo ta parti den dos. Muchanan entre 7 cu 9 aña lo atende SETAR Tech Adventure tur dia entre 9or di mainta pa 1or di merdia y muchanan entre 10 cu 12 aña lo atende di 2or pa 6or di atardi. Lo tin guia pa supervisa y yuda e muchanan durante e oranan menciona.
Pa participa mester bai na website www.setar.tech pa mas informacion of pa registración. Pa registra e participante mester entrega un video cortico riba e website mes na unda cu e mucha ta splika dicon e lo kier participa den SETAR Tech Adventure.
E deadline pa registra ta dialuna dia 11 di juli, 2016. Participacion ta gratis y ta inclui algun snacks chikito y bebida. Cuponan pa SETAR Tech Adventure ta limita, pues acudi di biaha pa haya mas información y participa.


text:
Oranjestad - Lider di fraccion di MEP sr. Rocco Tjon a splica nos cu durante reunion publico, den cual a determina e comishonnan fiho di Parlamento a haci un apelashon riba fraccion di AVP pa nan asumi nan responsabilidad.
E acusacion di fraccion di AVP cu coalicion lo ta mina democracia ta uno serio. Y pa e motibo ey mester aclarea con e diferente presidencianan pa e comishonnan fiho a wordo determina.
MANIPULACION Y MENTIRA DI PARTI AVP
Manipulacion y mentira di AVP ta locual a conduci cu awe pais Aruba conoce retonan social, economico y financiero grandi. Pa loke ta e comishonnan fiho fraccion di AVP ta bolbe trata na manipula pueblo. Sinembargo riba e video di e reunion publico, cual ta riba e pagina di facebook di fraccion di MEP, por scucha claramente cu fraccion di AVP a wordo ofreci 2 presidencia y 3 vice-presidencia pa e comishonnan fiho.
FINAL DI REUNION PUBLICO
Prome cu fiha e comishonnan den parlamento por scucha con sr. Tjon, ta haci un ultimo apelacion na fraccion di AVP pa nan reconsidera y asumi nan responsabilidad. Pero esaki tawata envano.
E politica cu fraccion di MEP ta para p’e ta uno constructivo na bienestar di pais Aruba. Ta di spera cu sikiera e politiconan nobo di AVP por asumi nan responsabilidad e aña Parlamentario nos dilanti.


text:
Willemstad - Ministerio di Salubridat, Medio Ambiente i Naturalesa ta partisipá ku Refineria Isla a eksperensiá pèrdida di katalist durante proseso di start e planta Cat Cracker.
Maneho di Inovashon a keda aprobá dor di Konseho di Minister.
Willemstad – Konseho di Minister resientemente a aprobá e Maneho di Inovashon 2017-2021 titulá Inová, Stimulá i Fasiltá, gobièrnu komo katalisadó: áreanan di atenshon pa inovashon (Innoveren, Stimuleren en Faciliteren, de overheid als gangmaker, aandachtsgebieden innovatie).
MFK ta lamentá inseguridat ku Kòrsou ta bibando aden e último 5 añanan.
Willemstad - Movementu Futuro Kòrsou (MFK), ta lamentá susesonan ku a ta tuma lugá relashoná ku kriminalidat aki na Kòrsou. Ta lamentabel ku kriminalidat no ta haña e atenshon nesesario di e ministernan di turno.
Kòrsou Lo Konosé Desaroyo Solamente Ku Un Parlamento Stabil.
Willemstad – Manera ya ta konosí, djabièrnè 10 di mart último, partidonan polítiko por a hasi entrega di nan lista pa forma parti dje elekshon ku ta tuma lugá 28 di aprel próksimo. Partido Inovashon Nashonal (PIN), enkabesá pa Suzy Römer, ta un dje partidonan nobo ku a entregá su lista i e number 3 riba lista di PIN ta Sr. Maharo Isenia.
Kòrsou ta risibí gòlpi na kurason un biaha mas.
Willemstad - Antayera algun bario a keda sepultá pa un kapa di puiru venenoso di un ‘cat crater a konsekuensia di - ‘problemanan tékniko’ - na ISLA. Un biaha mas Kòrsou ta wòrdu puñalá.
De formateur Larmonie-Cecilia laat weten dat de screening nog niet is afgerond.
WILLEMSTAD – De formateur, mevrouw Ruthmilda Larmonie-Cecilia, heeft op 20 maart 2017 een tussentijdsverslag uitgebracht aan de Gouverneur van Curaçao, Hare Excellentie Lucille George-Wout. Daarbij heeft zij bericht dat de formatie inclusief de screening van kandidaat ministers nog niet is afgerond.
Partido Polĺtiko Nobo ‘Kòrsou Duradero i Solidario’ (KSD) ta aportá na diálogo tokante derechi di voto
Partido Polĺtiko Nobo ‘Kòrsou Duradero i Solidario’ (KSD) ta aportá na diálogo tokante derechi di voto: dekreto gubernametal ku ta dikta organisashon di elekshon basá riba artikulo 53 di areglo di estado (elekshon adelantá) ta perhudiká derechi sivil fundamental.
Willemstad - Nasha Desbarida i Dennis Anthony, dos Kurasoleño, tabata biba na Hulanda i a inskribí nan mes den registro sivil na Kòrsou pa asina por postulá dia 10 di Mart riba lista pa elekshon di e partido polítiko Kòrsou Solidario i Duradero (KSD).


text:
Kon bo organisashon por partisipá?
Kon pa inskribí bo organisashon pa partisipá na CURA DOET 2019?
Via di e wèpsait aki mes. Djis klek riba e boton aki bou i kuminsa e proseso. Sigui kada stap i yena tur detaye mas kompleto ku ta posibel. Duna mas informashon di bo organisashon, kaba di yena tur kos di bo proyekto i despues hasi bo petishon pa aporte finansiero.
Partisipá na CURA DOET 2019
Partisipá ta fasil! Registrá bo proyekto riba e wèpsait aki. Boluntarionan interesá por inskribí via e wèpsait aki pa duna bo organisashon un man.
Registrá ta fasil! Bai na:
- Krea un profil
- Login (warda bo datonan di login bon)
- Añadí proyekto
- Aporte finansiero
Kiko bo mester yena?
- E datonan korekto di bo organisashon i e punto di kontakto;
- Un deskripshon komprendibel i entusiasmá di e proyekto;
- E kantidat di boluntario ku bo ta buska;
- Kiko ta pidi komo aporte finansiero i kon bo a hasi e kalkulashon aki
Si bo yena tur kos bon, e boluntario interesá por haña bo proyekto pasó e ta visibel mesora riba e wèpsait. Tambe bo ta haña un notifikashon ku bo petishon pa aporte finansiero a ser risibí i ku nos lo evaluá esaki.
Kiko bo mester tene kuenta kune pa haña aporte finansiero?
Bishitá e link di aporte finansiero pa bo por haña mas informashon di e kondishonnan.
Importante pa tene na kuenta!
Oranje Fonds i Curaçao Cares no ta para responsabel pa kualke aksidente òf daño durante CURA DOET. Plania bo tarea teniendo seguridat di boluntarionan na kuenta i no tuma niun riesgo. Preferibel laga partinan tékniko di un tarea den man di profeshonal. Sòru tambe pa bo organisashon ta sigurá.
Bo mester di sostén?
Bo mester di yudansa pa pensa un bunita proyekto, bo ke mas publisidat pa bo proyekto, òf bo ke sa kon bo por haña mas boluntario pa yuda bo organisashon? Tuma kontakto ku e tim di CURA DOET na Curaçao Cares i ku gustu nos lo yuda bo kompletá inskripshon di bo organisashon. Mas pronto nos tende di bo, mas mihó nos por yuda bo.


text:
WILLEMSTAD - Djamars 31 di yüli 2018, personal di Hato Polis, konhuntamente ku CAP, a tene kontròl den área di Plaza Margaret Abrahams (Airport Hato).
E kontròlnan aki a tuma lugá entre 13.20 or - 14.30 or di mèrdia.
E unidatnan a kontrolá un total di 45 vehíkulo, i a partí seis (6) prosèsverbal pa e siguiente infrakshonnan:
Manehá un vehíkulo sin reibeweis bálido
Manehá un vehíkulo sin seguro bálido
Manehá un vehíkulo sin karchi di kùr
Manehá un vehíkulo sin belasting bálido
E kontròlnan aki ta kontinuá.


text:
Evelyn Wever-Croes
ORANJESTAD (AAN): Lider di MEP señora Evelyn Wever-Croes despues di su huramentacion den Parlamento a duna di conose cu fraccion di MEP lo hiba un oposicion fuerte y critico den Parlamento. Y na mes momento lo trece padilanti e solucionnan cu MEP a ofrece durante campaña.
“Nos tur por a mira con e gobernantenan cu awor ta boble na mando no tin un idea con pa soluciona problemanan serio di nos pais, y di otro banda nos si a brinda solucionnan practico pa yuda especialmente esnan mas vulnerable den nos comunidad.
Por ehempel e solucion di hydro cable pa baha bo gastonan di awa y coriente, elimina belasting riba pensioen di biehes pa alivia e peso financiero di nos grandinan y construccion di e school MAVO/HAVO na Noord, y despues un school MAVO na Paradera.
Desde oposicion nos lo sigui boga pa e e solucionnan aki keda realisa. Fraccion di MEP den oposicion no solamente lo controla y cuestiona gobierno, sino lo trece solucionnan tambe.
Nos lo representa tur esnan cu a vota contra e gobierno aki y cu ta preocupa pa e problemanan serio den nos pais”, asina lider di fraccion di MEP a duna di conose.


text:
Despues di su programa amplio di introducion militar e Prins a orienta su mes ariba e Tereno amplio di derecho di mantenimiento.
El a profundiza su mes continuamente den e sistema di gobierno y e funcionamento di administracion publico y otro administracionnan door di haci bishitannan na e ministerionan di Hoge Colleges di Estado.
E Prins den e cuadro aki a haci tambe bishitanan di esudio na institucionnan Europeo.
E Prins a termina su periodo cu un programa di orientacion na e industria di comercio.
Prins van Oranje ta representa e Cas Real na ocasionnan oficial den tur sectornan
di sociedad.
Regularmente e Prins ta representa La Reina na ocasionnan internacional of e ta compañe na cubri su bishitanan di bishitanan di estado, manera esun na 2001 na Rusia.
Banda di su obligacionnan oficial Prins Willem Alexan- Prins Willem Alexander dia 30 di April 2013 a huramenta como Rey Willem Alexander der ta haci hopi bishitanan di
trabao na Hulanda, na unda e ta orienta su mes ampliamente ariba e cuestionnan social.
Tambe e ta haci bishitanan regularmente na Antiyas Hulandes y Aruba. Su ambicion
personal ta pa dos sector: e maneho di awa y deporte.
E MANEHO DI AWA
E Prins a bishita congresonan internacional y simposiumnan ariba e tereno aki y a actua como orador durante e encuentronan aki.
Na Hulanda desde 2000 e ta presidente di e Comision Intelgral di maneho di awa, un comision di advies di e gobierno.
E ta bishita tanto na Hulanda como den exterior companianan y institucionnan den
e sector di awa pa haya mas informacion riba e desaroyo aki. E Prins ta patrocinador
di e Global Water Partnership.
E Global Water Partnership a worde funda pa Banco mundial, Estados Unidos y e Ministerio Sueco pa un cooperacion di desaroyo y trata for di e punto di bista di e citanan internacional di e maneho integral di awa pa traduci nan y traha ariba projectonan y programanan concreto.
Na Maart 2000 el a actua como presidente di e di dos forum di awa mundial na Den Haag. E Prins ta na 2002 miembro di e panel di Eminent Persons cu ariba peticion di e
Secretario General di Estados Unidos ta recomenda pa un conferencia ariba un desaroyo duradero cu e aña aki lo worde teni na Johannesburg.
E Prins ta involucra den e panel como experto ariba e tereno di maneho di awa.
HURAMENTACION COMO REY
Prins Willem Alexander dia 30 di April 2013 a huramenta como Rey Willem Alexander
den e capital De Nieuwe kerk.
Despues cu Reina Beatrix a firma e acta di abdicacion y cu lo keda como Prinses, Rey
Willem Alexander hunto cu su casa Reina Maxima a duna un saludo na e balcon di e
palacio na De Dam.
For di e dia ey tur actividadnan enconeccion cu Aña di la Reina a wordo pasa pa 27 di
April ya cu for di 2014 esaki ta e dia nobo cu lo celebra Dia di Rey.
En coneccion cu e Dia di Rey tambe a bin cu un tradicion bieu Hulandes cu ta weganan di Rey cu tambe a wordo programa pa Aruba y cu a wordo teni na mayoria school na Aruba un dia prome cu Dia di Rey.


text:
Deseo di fraccion di MEP:
ORANJESTAD(AAN): Tin algun proyecto cu fraccion di MEP den parlamento kier mira wordo ehecuta na 2018 y durante un conferencia di prensa Diaranzon, parlamentario Endy Croes a papia di esaki.
El a indica cu entre otro veld di Kudawecha mester di atencion.
For di Maart 2017 e luznan no tabata den bon estado, unda cu a baha nan pa repara nan y pone nan bek.
Sinembargo, falta alrededor di 30.000 florin pa por pone e luznan bek den funcion.
“Nos ta bay pidi y percura pa den prome lunanan di 2018 esaki wordo hasi”.
“Durante campaña nos a priminti tambe cu e veld na Noord di Sporting United y tambe na Sabana Grandi aki na Santa Cruz ta bay haya luz y nos ta bay percura den nos trabao como parlamentario, pa esaki wordo ehecuta”.
Esaki segun e parlamentario, kende a sigui bisa cu ta bay pidi tambe pa drecha e luznan y e pista di Palo Marga.
“Nos lo stimula nos ministernan tambe pa traha riba e problemanan cu tin den salubridad publico, caminda por ehempel tin listanan largo di espera prome cu un pashent por wordo mira pa un specialista”.
Esaki segun Croes, kende a indica cu tin biaha hende tin cu warda 6 pa 8 luna prome cu un specialista atende cu nan.
“Nos a priminti y nos ta bay percura pa bin cu un maneho pa reduci esaki den su totalidad”.
“Nos kier mira tambe controlnan hopi estricto di prijsnan den supermercado y hunto cu esaki, un maneho pa yuda baha costo di bida aki na Aruba, cu tabata e deseo expresa den henter pueblo”, segun e parlamentario.


text:
ORANJESTAD – Nos a haya e tristo noticia cu e conocido y legendario umpire di baseball di Aruba Sr. August Reyes a bai laga nos. Sigur un gran amigo pa nos cu semper tawata alegre y cu a dedica su bida na nos muchanan den mundo di baseball y na su querido famia.
Na e Little League Caribbean Championship dos anja pasa na Curacao, a duna homenahe na su persona cu a dedica 25 anja como umpire di Little League na Curacao y Aruba. E tawata masha contento cu su reconocimiento y recientemente a Liga Veterano tambe a reconoce su persona pa su trabou na baseball di Aruba.
Sosega y drumi dushi na paz Poy, sigur nos lo haya bo falta. Nos di Sports Zone Aruba y Baseball Aruba ta manda nos mas sincero palabra di condolonecia na Marla Reyes Rodriguez, Farrah Reyes, & Suhaila Reyes.


text:
by LocoGamer | May 23, 2018 | E3, E3 2018, E3 Top News, Playstation, Top NewsThe Last of Us 2 y Death Stranding ta dos upcoming games di PS4 hopi popular y anticipa. Awo cu e rumornan di PS5 ta birando mas concrete, tin un chens grandi cu nan lo skip e PS4 y lo lansa riba PS5. E rason patras di e rumor aki ta e demo di e wega cu yama “Kara”....
by LocoGamer | May 23, 2018 | E3, E3 Top News, Playstation, Top NewsTin varios cambionan ta pasando den Sony su HQ cu ta trece speculacion cu PlayStation 5 ta yegando serca. Asina serca cu nos por wak e PS5 dentro 2 aña. Si no ta 2019, nos lo wak e den 2020. Dicon nos ta kere esaki? Pa prome: E lifecycle ta yegando su fin pa e PS4...
by LocoGamer | Mar 7, 2018 | E3, E3 Top News, Game Related, Playstation, Top NewsVolgens industry insider y video game news leaker Marcus Sellars ta haciendo headlines pa un par di bold claims e lo post riba Twitter awe. Esun prome ta cu Nintendo lo host un Nintendo Direct presentation mañan dia 8 di maart. E di dos ta cu Sony a manda PlayStation...
by LocoGamer | Feb 21, 2018 | Game Related, Movies/Series, Top NewsE upcoming Sonic the Hedgehog movie awo tin su official release date, y e lo no sali mas e aña aki pero sino te fin di otro aña. Sony’s Paramount film studio, a laga sa cu e movie lo yega cinemas dia 15 di november den 2019. Cual ta net prome cu Thanksgiving na...
by LocoGamer | Jan 31, 2018 | Movies/Series, Top NewsSpider-Man ta bay haya su mesun cinematic universe y Venom ta bay ta un di e prome movie den e series nobo aki. E Venom movie lo star Tom Hardy como Eddie Brock ken despues ta esun cu ta wordo ataka door di e alien symbiote y bira Venom. Awo, Tom Hardy a laga sa cu e...


text:
WILLEMSTAD - No ta pasa ún dia ku outoridatnan manera Kuerpo Polisial, Duana, Warda Kosta sea durante kòntròl riba kaya, laman o durante entradanan hudisial un kantidat di indokumenta, arma i droga ta keda konfiská.
Esaki ta muestra di trabounan duru, intenso i riesgoso di kaba miembro pa por yega na un sosiedat mas kontrolá i sigur. Un ehèmpel sigur ta e kaso ku a tuma lugá na Barber resientemente kaminda Kuerpo Polisial a konfiská un lote grandi di droga i arma. Tambe algun dia pasa Warda Kosta a kanta bingo ora a interseptá un boto ku entre otro 6 indokumenta riba dje den nos awanan teritorial.
Kaminda ta nesesario e kuerponan uniformá ta traha huntu riba diferente area pa reforsá trabounan di kòntròl ku akshonnan konsistente ku ta duna frutanan den hopi kaso. E reto pa e kuerponan uniformá sigur ta intensivando mas i mas mirando ku e desaroyonan den mundu kriminal tambe konosé avanse kompania pa un aktitut mas agresivo.
No tin eksepshon mas entre género ni edat ora ta trata di posishon di arma i droga. Lamentablemente ta un desaroyo negativo ku tin nos sosiedat den su gara. Miéntras kuerponan uniformá ta hiba e lucha pa kita arma for di kaya otronan ta keda purba di burla di e sistema dor di sigui filtra arma den nos komunidat. Realidat ta ku un grupo vulnerabel den nos sosiedat ta keda manipulá pa hasi uso di arma pa yega na nan kosnan. No tin niun historia na mundu kaminda ku uso di arma o droga tabatin un final felis. Semper un of mas hende lo keda perhudiká. Ku otro palabra si abo no laga e arma, e arma no ta laga bo!
Pues e último aki ta reiterá ku kuerponan uniformá so no por limpia nos kayanan di arma. Si kada siudadano asumí su responsabilidat síviko, paga tinu rònt di dje i kaminda ta nesesario mayornan paga tinu riba aktitut di nan yunan, kontrolá , informá of entregá arma e ora ei numa nos por papia di un Kòrsou liber di arma. Pero maske kon peligroso e situashon ta, kuerponan uniformá ta keda di focus pa kumpli ku nan deber di tene nos isla liber di arma.
Frakshon di PAR ta atmirá esaki i alabes ke gradisí kuerponan uniformá pa nan pèrseveransia i firmesa pa tene nos safe i yega na un Kòrsou sin arma. Danki pa boso esfuerso!


text:
Willemstad - Resientemente Sr. Brian Monks, Vise Presidente enkargá ku Global Security i Brand Protection di e kompania Underwriters Limited (UL), a reuní ku Minister enkarga ku Desaryo Ekonómiko di Kòrsou, dr. Steven Martina, den kuadro di esfuersonan pa inventarisá posibilidat pa markanan, manera UL, evaluá Kòrsou komo sitio for di kua nan lo por desaroyá negoshi.
Sr. Monks a bin Kòrsou riba invitashon di Curinde komo parti di esfuersonan ku ta keda hasí, huntu ku International Anti-Counterfeiting Coalition (IACC), pa habri wowo di doñonan di marka pa e potenshal di Kòrsou. Sr. Monks a keda kompañá durante di su bishita serka Minister Martina pa Sr. Michael Walsh, Vise Presidente di IACC, enkargá ku International Enforcement Operations.
Sr. Monks a indiká na Minister Martina, ku Kòrsou den varios plataforma rònt mundu ta keda elogiá pa e bon trabou ku a keda realisá den kuadro di esfuersonan pa enforsá respèt pa propiedat intelektual den nos zonanan ekonómiko. Kòrsou aktualmente ta pasando den e proseso di kambio kaminda ta importante pa hasi doñonan di marka konosí ku e produkto interesante ku Kòrsou ta ofresé pa medio di su zonanan ekonómiko.
Ta pa e motibu aki mes Sr. Monks a invitá Minister Martina pa asistí na e Latin-American Regional Brand Protection Summit, organisá dor di UL i IACC, den luna di òktober próksimo na Florida. Esaki ta e di dos edishon di e kumbre aki ku ta reuní representantenan di gobièrnu i sektor privá riba tereno di protekshon di marka. Na mes momentu a palabrá pa traha huntu ku Kòrsou riba atrakshon di un konferensha importante di Interpol na Kòrsou, na komienso di otro aña.
Minister Martina di su parti a mustra ku Kòrsou ta sigui traha pa krea infrastruktura i ambiente adekua, atraktivo pa kompanianan establesé riba nos isla. Nos Minister di Desaroyo Ekonómia na mes momentu a indiká ku Kòrsou ku beneplásito lo ta anfitrion pa un konferensha importante kaminda respresentantenan di marka mes lo por sera konosí ku Kòrsou i tur loke nos ta ofresé.


text:
Sr. Luis Chung, director interino na GKMB, ta splica riba un curso cu nan a hay pa desaroya nan sistema di traha.
Segun sr. Chung, GKMB a haya bishita di un representante di KATFA, kende a bin duna e miembronan di GKMB un”refreshment course” y tambe sondea kico tur nan por haci caba na Aruba y den kico e por yudanan.Primeramente el a bin duna un “refreshment course” na un parti di e ekipo di GKMB y intercambia ideanan cu e representante aki pa keda up-to-date cu e trabou, y comunica cun’e cierto preocupacionnan cu GKMB tin cu KATFA por yuda nan cun’e. E preocupacionnan cu GKMB tin ta cu no tin suficiente vigilancia pa sa ki tipo di sangura tin na Aruba y si tin cierto sanguranan cu ta resistence contra cierto productonan. KATFA ta dispuesto pa coopera y duna sabiduria na GKMB. GKMB lo ta den contacto cu nan pa cualkier pregunta of duda cu nan por tin. Por ehempel nan ta bezig pa bay set-up un sistema pa atrapa sangura. Nan ta bay pasa ful rond di Aruba y atrapa sanguranan den e barionan pa por haci un zondeo di ki tipo di sangura tin den barionan.
Segun, sr. Chung, e representante ta aproba cu e trabounan cu GKMB ta haciendo di controla e casnan,registra e casnan, unda nan ta haya problema y ki tipo di problema. Loke el a bin cun’e dilanti ta un sistema electronico cu por substitui formularionan. Cada personal por sali cu un tablet of un telefon, registra tur e trabounan cu nan ta haci diariamente. Esaki digitalmente ta bay mas facil pa nan por tin e informacion ora e drenta. Esaki ta un idea cu ta den un fase hopi trempan ainda y GKMB ta entusiasma pa wak con esaki lo desaroya.


text:
Miéntras ku PdvSA i e kompanianan anónimo di gobièrnu tin benout, habitante bibá pabou di refineria porfin por hala rosea normal atrobe.
Tempu ta turbulento ku e beslag di masoménos 2 miar di dòler ku ConocoPhilips a pone riba PdVSA. Vários korant a relatá esaki. Èxtra por ehèmpel a konstatá: “Interes general ta mas grandi ku di ConocoPhilips” i Antilliaans Dagblad: “PdVSA su ousensia ta bria”. Ku un bista ekonómiko, PdVSA, pues, ta parse un partner inkonfiabel pa Pais Kòrsou, ni opstante ku e sosio akí ta dispensá di praktikamente tur impuesto (mira “Agreement between the Netherlands Antilles, the Island of Curaçao and Petroleos de Venezuela S.A.”). Ta e inkonfiabilidat akí ta loke SMOC a trese dilanti hopi biaha kaba, manera na 2013, relashoná ku e relato di EcoRYS[1]. Hende ku ta inhalá diariamente e emishon shushou di Isla tabata na altura di esaki bon bon, te awe. Aña tras di aña Isla a violá derecho humano di habitante di por ehèmpel Wishi/Marchena, ku aprobashon di gobièrnu di Kòrsou. Hues a bisa ku Isla tabata aktua ilegalmente: “Mirando e trasfondo akí, korte ta haña aseptabel ku Isla a violá e prohibishon. Den e relato di TNO ku STAB ta para ku a midi un imishon mas haltu ku e norma di 80 µg/m3, usando eksaktamente e mes datonan di meteo di 2008 i 2009 na un otro lugá ku e lokashon ku koordinado x = 49500 i y = 53000… E huisio provisorio ta ku Isla a aportá na un imishon di SO2 mas grandi ku e norma ku Korte a dikta, pues ku el a aktua ilegalmente.” (,,Tegen deze achtergrond acht het gerecht voorshands aannemelijk dat Isla het verbod heeft overtreden. In het rapport van TNO en STAB wordt vermeld dat met dezelfde meteogegevens als gebruikt in 2008 en 2009 op een andere locatie dan de locatie met de coördinaten x = 49500 en y = 53000 een hogere immissie is gemeten dan de norm van 80 µg/m3….. Naar voorlopig oordeel is gelet hierop aannemelijk dat Isla meer aan de immissie van SO2 heeft bijgedragen dan de in het Hof-vonnis gestelde norm, zodat zij in zoverre onrechtmatig heeft gehandeld.’’)
Pero, aparentemente kos ta kambiando. Awor, Isla kasi no ta produsiendo mas, pa motibu di e kaso ku ConocoPhilips. Esaki ta enserá outomátikamente ku dirpiente ta respetá derecho di habitante di Wishi/Marchena, alménos e midimentunan di dióksido di suafel na altura di Beth Chaim ta proba, komparando 2017 ku 2018. No hay mal que por bien no venga.
[1] Tep: lesa e relato di EcoRYS kompletamente i purba di komprondé e ora ei e diskushon tokante futuro dje tereno di e refineria.


text:
BRASILIA, Brazil – E ultraderechista Jair Bolsonaro y e progresista Fernando Haddad, cu lo disputa e di dos buelta di eleccionnan presidencial na Brazil, a ricibi e apoyo di partidonan derota y a mantene e clima controla, cu intercambionan duro di palabra.
Den e distribucion di apoyo, Haddad parce di a sali miho para, aunke e caminda ta largo e lo mester ta e desafio pa cambia e resultadonan di e prome buelta di diadomingo, unda cu el a logra 29% di e votonan compara cu e 46% cu Bolsonaro a obtene.
Candidatonan presidencial na Brazil preparando pa di dos buelta
BRASILIA, Brazil – E ultraderechista Jair Bolsonaro y e progresista Fernando Haddad, cu lo disputa e di dos buelta di eleccionnan presidencial na Brazil, a ricibi e apoyo di partidonan derota y a mantene e clima controla, cu intercambionan duro di palabra.


text:
Huidige artikelen
Artikelen uit mei 2016
27-5-2016 - E clientenan di winstbelasting cu no a busca nan formulario di declaracion ainda mester haci esaki mas lihe posibel
E fecha final pa entrega e declaracion ta 31 di mei 2016
Lees meer...
27-5-2016 - Dia 31 di mei ta e ultimo dia cu por entrega e declaracion y paga e impuesto di winstbelasting 2015
ORANJESTAD – Departamento di Impuesto ta informa e clientenan di winstbelasting, cu dia 31 di mei 2016 ta e ultimo dia cu por entrega e declaracion di winstbelasting 2015 y haci e pago correspondiente.
Declaracion provisional
Si acaso... Lees meer...


text:
Brian Howell
-
Buenos Aires 2018
Duo di Beach Volleyball Masculino no a logra victoria
E duo di Raibiently Mercalina y Brian Howell no a logra saca un victoria ayera den nan ultimo wega contra…Read More »
-
Buenos Aires 2018
Raibiently y Brian ta conta di nan presentacion
Atletanan di beach volleyball Raibiently Mercalina y Brian Howell ta conta di nan prestacion te cu awor aki den e…Read More »
-
Buenos Aires 2018
Aruba no ta logra vence Indonesia
Duo di beach volleyball masculino di Aruba, Brian Howell y Raibiently Mercalina no a logra vence Indonesia den un tremendo…Read More »
-
Buenos Aires 2018
YOG: Raibiently y Brian Beach Volleyball
Conoce e atletanan cu lo representa Aruba den Weganan Olimpico Hubenil Buenos Aires 2018 Na vispera di e Weganan Olimpico…Read More »


text:
For di mayor y famianan di Axel Regimar Rudolf Croes, naci dia 31 di Juli 2002 (15 aña), mesa di redaccion di Masnoticia.com a bin compronde cu nan yiu y famia ta perdi na Hulanda, siendo den man y custodia di ‘Gecertificeerde Instelling’ antes ‘Jeugdbescherming’.
Polis na Hulanda a haci diferente huiszoeking na cas di famianan na Hulanda en busca di e menor.
Famianan na Aruba ta preocupa pa e paradero di Axel, mirando cu ningun instancia na Hulanda kier duna informacion tocante motibo ni paradero di Axel.
A tuma contacto cu Sra. Karin Groenewegen di Raad van Kinderbescherming kende a referi e reportero na e vocero oficial di Gecertificeerde instelling, Sr. Richard Bakker, kende no kier a duna mucho informacion pero si a confirma cu Axel Croes ta perdi for di 29 di Augustus 2017, anochi. Su mama mes via famia a bin haya sa cu su yiu ta perdi na Hulanda. E instancia mes no a tuma e molester di yama e mama pa inform’e tocante su yiu.
Ta pidi pa ken por sa di paradero di Axel Regimar Rudolf Croes naci 31 Juli 2002 (15 aña) pa tuma contacto cu polis na Rotterdam of Vlaardingen.
Famianan kier sa paradero di Axel Croes di 15 aña
For di mayor y famianan di Axel Regimar Rudolf Croes, naci dia 31 di Juli 2002 (15 aña), mesa di redaccion di Masnoticia.com a bin compronde cu nan yiu y famia ta perdi na Hulanda, siendo den man y custodia di ‘Gecertificeerde Instelling’ antes ‘Jeugdbescherming’.


text:
Aki ta sigui un resumen di casonan den Corte di Prome Instancia, pa diaranson 8 di November, 2017
Pa 1 or y 30 di merdia, I.A.G.L. lo presenta dilanti di huez. G.L. ta wordo acusa di posesion di un arma di candela riba 7 di juli 2017.
Pa 1 or y 50 J.E.D. lo presenta dilanti di hues. E.D. ta wordo acusa di kiebro y ladronicia den un cas di telefon di un turista riba 6 di februari 2017.E ta wordo acusa di kiebro y ladronicia den un camber di hotel di un laptop y/of un telefon y/of un headphone y/of un cartera di un turista riba 9 di maart 2017. E ta wordo acusa di kiebro y ladronicia den un camber di hotel di tas di un turista riba 9 di maart 2017. E ta wordo acusa di kiebro y ladronicia den un camber di hotel di un camisa y short di un turista riba 9 di maart 2017.
E ta wordo acusa di kiebro y ladronicia den un camber di hotel di un telefon y un cartera di un y/of dos turista den e periodo di 8 pa 9 di april 2017.
Pa 3 or di atardi, J.A.L. L.lo presenta dilanti di hues. E ta wordo acusa di, conhuntamente cu un otro of otronan, kiebro y ladronicia di un auto riba 30 y 31 di juli 2017.
Pa 3 or y 30 di atardi, F.A.D. D. lo presenta dilanti di hues. D. ta wordo acusa di, conhuntamente cu un otro of otronan, kiebro y ladronicia den un cas di dos oloshi y un caha di joyas y binti
wega di XBOX y hopi propiedad mas di un perona riba 12 di juli 2017.


text:
Diahuebs Juli 11 2013
Pagina 13
SUMMERCOURSES 2013
Hobennan di Aruba bo a tende di Summer Ccourses 2013 caba? aki lo ta di 9:00am te 1:00pm. Y por ultimo nos ta haya e workshop di ‘Boosting selfesteem’ y esaki lo wordo presenta pa srta. Abigail Arendsz . Cuanto biaha como hoben bo a yega di sinti cu bo no ta pertenece na algo of un caminda. Cuanto biaha bo a puntra bo mes: Ken ami ta? Con ami como hoben mester kies kico mi kier ta den futuro, mientras cu mi no a conoce mi mes full ainda? Hoben no preocupabo mas over preguntanan asina, pasobra cu den e curso aki lo bo haya tur informacion cu bo mester pa bisa ‘THIS IS ME’. E workshop aki lo ta di 9:00am te 12:00pm.
STA. CRUZ -- No laga e chens aki pasa bo, pasobra SUMMERCOURSES 2013 lo bay ta inolvidabel un biaha mas, unda tur hoben presente lo siña desaroya nan mes, conoce nan mes mas y siña con pa ta un lider den futuro. E aña aki e workshops presenta den e siman di Summer Courses 2013 lo ta solamente 5,- florin pa tur 3 dia di curso, unda tur hoben presente lo goza di nan vakantie y mihor ainda lo e ta algo positivo cu como hoben bo lo por siña hopi for di dje. Asina ta marca den bo agenda/calendar pasobra dia 16, 17 , 18 di Juli 2013 bo no lo por perde! Esaki ta un oportunidad unico cu Fundacion Parlamento
Hubenil Aruba lo ta dunando na tur hoben di Aruba. TUR workshops lo wordo duna na E.P.I Auditorium, Oranjestad. E prome workshop ta ‘I am success’ cu lo wordo presenta pa Natasha Felix. Como un hoben, e no ta facil pasobra nos ta den e proceso di crecemento, na unda nos ta buscando e caminda corecto pa un futuro briyante. Pesey, nos ta haya nos mes ta deal cu situacionan unda cu nos mester haci diferente decision importante cu lo por tin un efecto grandi den nos bida. Pero no laga esaki ta un problema, pasobra e dia aki lo bo haya sa con pa deal cu situacionan asina na momento di mester tuma decisionman
importante y tambe con pa bira un persona exitoso den bida. E orario di e workshop aki lo ta di 9:00 am te 12:00 pm. E di dos workshop lo ta ‘Leading with attitude’ cu lo wordo presenta pa sra. Monica Kock. Si nos waak rond di nos un rato, mira cuanto hoben no tin e motivacion of no ta sinti su mes feliz cu e situacion cu nan ta aden. E gana di “give up” ta hopi grandi, especialemente entre nos hobennan aki na Aruba. Porehempel na school, ora cu nos no ta comprende un materia. Pesey, e workshop aki lo dunabo e oportunidad di waak e parti positivo di tur situacion, pasobra pa cada situacion tin un solucion! E workshop
Hobenan, corda cu e cuponan ta limita! No perde tempo mas y inscribi di biaha, pa asina abo siña bira un lider. No solamente riba bo mes so, sino tambe den bo comunidad! Hobennan di awe, lidernan di mañan. E chens t’ey awor, no lag’e pasa! Mail nos di biaha na sum mercourses@ hotmail.com Pa mas informacion, tuma contacto libremente cu Fundacion Parlamento Hubenil Aruba via: Tel: 5886860/5833856, Facebook Page: Youth Parliament Aruba Website: www. parlamentohubenil. com


text:
WILLEMSTAD,—-ketu bai tin masha hopi moveshon mes ta tumando lugá den nos farándula lokal. Di informashon ku a drenta na mesa di redakshon di ‘E Mulina’, ta bisa ku, na e momentu aki tin liña fuerte tira den dos agrupashon musikal.
Ta trata aki di Dolce Banda i Orkesta Vega. Nos tin informashon ku asta tin kombersashon nan ta tumando lugá. Di informashon ku ‘E Mulina’, tin ta bisa ku e liña ta tira riba un kantante i un músiko, ámbos ta hopi popular.
‘E Mulina’, tin nòmber di tantu e kantante i e músiko en kuestion, pero pa no stroba nada di loke ku ta tumando lugá na e momentu aki, nos tin ku wanta un ratu pa menshoná ámbos nòmber. Un kos si ta sigur, i esaki ta si dado kaso ámbos artista hap riba e as esaki sigur ta bai bira otro zèt grandi pa loke ta trata 2018.
Aparte di e dos moveshon nan aki, tin mas moveshon grandi na kaminda. Nos a bin ta bisa for di na final di 2017 ku den 2018 lo bai tin masha hopi moveshon den nos farándula lokal. I esaki ta loke ku ta pasando tambe, i esaki ta konta den diferente gerente musikal. Un konseho ‘E Mulina’, tin pa tantu Sherel Semeleer i Clepo Martina pa nan tene nan wowo bon habri durante di e dia nan aki.


text:
Pa 08.30 E.E.d.C. lo presenta dilanti di hues. C. ta wordo acusa di, conhuntamente cu un otro of otronan, ladronicia cu violencia riba 16 di Juni 2017. Ademas e ta wordo acusa di posesion di un arma di candela.
Pa 9 or, S.A.V.K. lo presenta dilanti di hues. K. ta wordo acusa di posesion di un arma di candela y balanan riba 24 di Augustus 2017.
Pa 9 or y 30 J.C.R.D. lo presenta dilanti di hues. R.D. ta wordo acusa di ladronicia di un tas y un yabi di switch riba 17 di September 2017. E ta wordo acusa di ladronicia di un auto di un persona riba 2 di Augustus 2017.
Pa 11 or G.A.M. lo presenta dilanti di hues. G. ta wordo acusa di posesion di hennep riba 3 di november 2017.
Pa 11 or y 30 N.J.C.G. lo presenta dilanti di hues. G. ta wordo acusa di posesion di un arma di candela riba 3 di November 2017.
Pa 11 or y 50 O.J.A.D. lo presenta dilanti hues. A.D. ta wordo acusa di a menaza un persona cu morto riba 19 di October 2017 door di bis’e cu un cuchio den man y despues cu el a tuma un postura di pelea: “Paga mi mi placa, sino mi ta bay ****bo”.


text:
Accidente fuerte na Hooiberg a laga chofernan herida y un di nan pega den minivan
Diadomingo anochi a drenta informe di un accidente cu hende herida y pega den auto na Hooiberg, mesora a dirigi tanto polis, ambulans como tambe e equipo di rescate di bombero. Na yegada di e patruya a bin compronde cu aki ta trata di un accidente unda cu un chofer bayendo direccion pabao na dado momento a pone señal pa bay bira na man robez pa drenta un hanchi y su tras ta bini un minivan y sin brake ta bay dal tras di e auto. E impacto tabata fuerte tanto e chofer di e auto dilanti como tambe e chofer di e minivan a keda pega den auto y no por a sali. Na yegada di e bombero mesora a inicia cu trabaonan di rescate cortando parti di e auto pa asina e victima por sali. Na yegada di e ambulansnan nan a atende e victimanan y a transporta nan pa hospital.